Bajet 2017: Kelegaan sementara dari realiti tekanan kehidupan – Prof. Nazari

Daripada satu aspek, ianya nampak seolah-olah satu tindakan yang biadab. Namun daripada aspek yang lain, tindakan tersebut mungkin boleh difahami. Isu utama bagi mereka ialah penyalahgunaan kuasa oleh Perdana Menteri dalam hal yang berkaitan dengan 1MDB yang mempunyai kaitan kuat dengan isu kewangan kerajaan. Bagi mereka isu ini masih belum diselesaikan dan hanya boleh diselesaikan jika Perdana Menteri meletakkan jawatan.

Pembangkang mungkin juga menyedari bahawa tidaklah sukar bagi kerajaan untuk membentangkan satu bajet yang nampak elok di mata rakyat. Dengan peruntukan berjumlah RM260 bilion, kerajaan boleh mengumumkan pelbagai skim dan insentif dan lain-lain perbelanjaan. Ada yang berjumlah berbilion ringgit dan ada yang berjumlah ratusan juta untuk pelbagai kumpulan rakyat.

Menyedari bahawa jutaan rakyat, terutamanya dalam kalangan orang muda dan golongan berpendapatan rendah berasa tertekan dengan masalah perumahan dan ramai yang merasakan kerajaan telah gagal membantu mereka, maka tidak hairanlah senarai skim bantuan kerajaan berkenaan aspek perumahan dalam bajet kali ini adalah begitu panjang dan terperinci.

Bagi membantu dalam masalah kos kehidupan yang tinggi, kerajaan juga memberikan berbagai bantuan lain termasuk menambahkan jumlah bayaran BR1M menjadi RM1,200 untuk golongan berpendapatan di bawah RM3,000.

Bagi golongan masyarakat di kampung-kampung yang merupakan penyokong tegar kepada kerajaan, manfaat bajet termasuklah pemasangan 97,000 lampu jalan yang baru dan 3,000 lampu LED di persimpangan jalan-jalan di 7,500 kampung di seluruh negara serta pembinaan jalan kampung baru sejauh 616 kilometer serta jambatan baru berjumlah RM1.2 bilion.

Bahkan untuk graduan dalam bidang perubatan yang menghadapi masalah mendapat penempatan housemanship kerajaan juga memberi bantuan yang spesifik untuk mereka iaitu memberi kontrak pekerjaan kepada 2,600 doktor yang belum mendapat penempatan housemanship.

Malahan jika dikaji, seolah-olah tidak ada kumpulan masyarakat yang tidak mendapat manfaat daripada bajet ini. Sudah tentu dan seperti biasa, kerajaan akan merebut peluang daripada pembentangan bajet ini untuk menyatakan bahawa ia adalah bukti bahawa kerajaan peka dengan masalah kehidupan rakyat terutama sekali golongan muda dan dalam kalangan Bumiputera yang secara kebetulan juga merupakan golongan yang penting yang bakal menentukan keputusan PRU yang akan datang.

Sementara itu, pihak pembangkang pula enggan membiarkan kerajaan mendapat keuntungan sepenuhnya daripada pembentangan bajet ini. Selain daripada langkah keluar dari dewan Parlimen, mereka juga mengatakan bahawa bajet yang telah dibentangkan tidak lain dan tidak bukan adalah usaha untuk mengalihkan pandangan masyarakat dari salah laku Perdana Menteri khasnya dalam kes 1MDB di mana hutangnya sekarang terpaksa ditanggung oleh kerajaan.

Jika dikaji dengan lebih mendalam, seperkara yang jelas ialah walaupun banyak manfaat diberikan kepada rakyat, sebenarnya kerajaan juga telah terpaksa mengurangkan jumlah perbelanjaannya berbanding tahun-tahun sebelum ini. Jumlah peruntukan sebanyak RM260 bilion untuk tahun 2017 adalah lebih rendah berbanding RM267.2 bilion yang diperuntukkan untuk tahun 2016.

Ini sebenarnya adalah satu keputusan yang agak pelik kerana ekonomi negara telah diramalkan akan berkembang sebanyak hampir 4 peratus. Sudah tentu keputusan ini dibuat kerana kesedaran kerajaan akan kemungkinan pendapatannya menjadi semakin berkurangan pada masa akan datang. Akibatnya, banyak program kerajaan sedia ada akan terpaksa diberhentikan atau dihadkan dan rakyat akan merasai kesannya nanti pada tahun 2017.

Pun begitu, jumlah perbelanjaan dalam bajet ini adalah melebihi pendapatan kerajaan yang diramalkan berjumlah hanya RM219.7 bilion. Ini bermakna, kerajaan terpaksa meminjam lebih kurang RM40 bilion untuk menampung perbelanjaan tersebut dan ini juga bermakna jumlah hutang terkumpul yang ditanggung oleh kerajaan akan meningkat lagi iaitu kepada hampir RM700 bilion.

Jika pendapatan kerajaan sebenar pada tahun hadapan adalah lebih rendah dari yang diramalkan, maka sudah tentu jumlah hutang terkumpul kerajaan akan meningkat lagi. Persoalan penting bagi rakyat ialah, adakah bajet ini akan memastikan bahawa rakyat secara umumnya akan hidup dalam keadaan sejahtera pada tahun 2017 dan tahun-tahun seterusnya?

Sebenarnya ada banyak masalah yang bakal dihadapi oleh rakyat yang tidak akan dapat diselesaikan oleh bajet kerajaan semata-mata. Pertama sekali ialah dari segi peluang pekerjaan kepada siswazah. Akibat dari sistem Riba yang diamalkan di seluruh dunia termasuk Malaysia, kerajaan dan juga sektor swasta akan dibebani dengan masalah hutang yang semakin meningkat.

Di Malaysia, sektor korporat tempatan mempunyai beban hutang sebanyak RM1.28 trilion atau 103 peratus daripada KNK negara. Ini juga situasi yang dihadapi oleh badan-badan korporat luar yang beroperasi di Malaysia. Oleh sebab itulah sektor korporat terpaksa berjimat cermat dan meminimakan kos operasi mereka. Akibatnya, mereka keberatan untuk mengambil pekerja baru.

Menyedari keadaan ini, kerajaan terpaksa melaksanakan pelbagai skim untuk memastikan golongan ini tidak terus dalam keadaan menganggur. Golongan ini besar jumlahnya dan bakal menentukan keputusan PRU yang akan datang.

Oleh itu, di samping skim kontrak kerja untuk graduan dalam bidang perubatan di atas, kerajaan juga memperuntukkan RM50 juta untuk memperkembangkan program Skim Latihan 1Malaysia (SL1M) yang melibatkan 20,000 siswazah pada tahun 2017.

Namun, kemungkinan besar setelah peserta tamat program tersebut, sebahagian besar daripada mereka mungkin masih tidak akan mempunyai pekerjaan seperti yang berlaku di kebanyakan negara terutamanya di negara-nagara maju.

Satu lagi masalah yang akan dihadapi akibat daripada amalan sistem Riba ialah kenaikan kos kehidupan. Penciptaan wang oleh sistem perbankan yang sentiasa berkembang dengan pemberian hutang yang sentiasa meningkat akan membuatkan kos kehidupan juga sentiasa meningkat. Walaupun kadar inflasi di negara kita adalah di bawah 4 peratus, namun bagi sesetengah keperluan asas rakyat kadarnya adalah jauh lebih tinggi.

Menurut kajian oleh Khazanah Research Institute, perbelanjaan isi rumah yang paling tinggi bagi lebih 94 peratus rakyat Malaysia ialah perbelanjaan makanan. Ini terutama sekali bagi yang berpendapatan di bawah RM2,000 sebulan yang berbelanja sebanyak 38.5 peratus daripada pendapatan bulanan mereka untuk makanan.

Namun kajian KRI mendapati antara tahun 2010 and 2015, harga makanan telah meningkat sebanyak 30.9 peratus bagi ikan dan makanan laut, 23 peratus bagi telur serta produk tenusu dan 18.7 peratus bagi daging.

Satu lagi kesan akibat daripada sistem perbankan yang sentiasa berkembang ialah kos perumahan juga akan sentiasa meningkat. Memang benar kerajaan sedang berusaha untuk membantu rakyat dengan melaksanakan berbagai skim bantuan perumahan seperti yang disenaraikan di atas. Namun dalam jangka panjang, seperti yang juga berlaku di negara lain, masalah ini tidak akan dapat diatasi sepenuhnya selagi sistem Riba terus diamalkan.

Jika kerajaan mempunyai dana simpanan yang banyak, maka kerajaan akan dapat memberi banyak bantuan kepada rakyat dengan jumlah yang jauh lebih banyak daripada bantuan yang telah disebutkan di atas.

Namun akibat daripada pengurusan kewangan yang tidak berhemah semenjak zaman Tun Dr. Mahathir menjadi Perdana Menteri lagi, maka sekarang hutang kerajaan yang mencecah hampir RM700 bilion telah menyekat kemampuan kerajaan untuk membantu rakyat. Malah, kerajaan terpaksa melaksanakan skim percukaian GST yang telah mengutip RM30 bilion daripada poket rakyat jelata setakat ini.

Jika trend di negara maju lain seperti Jepun juga berlaku di sini di mana kadar cukai penggunaan (lebih kurang sama dengan GST) telah dinaikkan dari 5 peratus ke 8 peratus dan mungkin 10 peratus pada tahun hadapan, maka tidak hairanlah jika kerajaan Malaysia juga terpaksa memungkiri janjinya untuk mengekalkan kadar GST pada 6 peratus untuk tahun hadapan.

Dalam pembentangan bajet tersebut juga, Perdana Menteri ada menyebut keperluan belajar daripada ayat 43 sehingga 49 dalam surah Yusuf berkenaan kaedah menjaga perbendaharaan negara. Pelajaran utama yang disebut dalam surah tersebut sebenarnya ialah kerajaan sepatutnya berhemah dalam berbelanja dan menyimpan serta mengumpulkan dana semasa keadaan ekonomi negara baik dan pendapatan dari sumber sektor minyak tinggi, dan hanya berbelanja dari dana tersebut semasa keadaan susah.

Apa yang telah berlaku adalah sebaliknya iaitu kerajaan telah gagal menyimpan dana dengan baik semasa sumber pendapatan kerajaan adalah tinggi dan berbelanja lebih daripada kemampuan semenjak hampir 20 tahun berturut-turut sebelum ini. Akibatnya, kerajaan terpaksa berhutang dan telah menambahkan beban hutangnya dari tahun ke setahun sehingga meningkat ke jumlah yang sekarang mustahil untuk dilupuskan sepenuhnya dalam masa terdekat.

Jumlah bayaran bunga pinjaman sahaja yang terpaksa ditanggung oleh kerajaan sekarang telah meningkat ke sekitar RM30 bilion setahun. Ini bermakna, jumlah kutipan GST hanya mampu digunakan untuk membayar bunga hutang sahaja dan bukan hutang pokok kerajaan.

Hakikatnya ialah, selama ini peringatan dan pengharaman Riba sepertimana yang telah disebutkan di dalam al-Quran telah langsung tidak diendahkan, bukan sahaja oleh kerajaan bahkan juga oleh rakyat yang juga telah berhutang dengan banyak iaitu lebih daripada RM1,000 bilion (atau lebih daripada RM1 trilion). Sekarang, kesan buruk daripada sikap sedemikian telah dirasai dan terpaksa ditanggung oleh semua.

Jika ramai merasa gembira akibat daripada manfaat yang diperolehi dalam bajet yang dibentangkan, mereka harus sedar ianya hanya kegembiraan sementara. Realiti tekanan kehidupan akan tetap bersama kita selagi sistem ekonomi serta amalan dan nilai kehidupan tidak berubah. Ia tidak boleh dihilangkan hanya dengan gula-gula dalam bajet tahunan kerajaan.

Prof. Dr. Mohd Nazari Ismail– Ketua Biro Penyelidikan, Pertubuhan IKRAM Malaysia (IKRAM)– Pensyarah Fakulti Perniagaan dan Perakaunan, Universiti Malaya

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Cara Komunikasi Selamatkan Perpecahan Keluarga

Setiap keluarga baharu dimulai dengan kegembiraan dan restu daripada semua pihak. Keluarga dibina atas dasar kasih sayang, saling mempercayai, amanah dan tanggungjawab.

Apabila unsur-unsur ini mula pudar, maka keluarga memasuki fasa cabaran dan jika dibiarkan begitu sahaja, kemungkinan keluarga akan menjadi porak-peranda dan menuju kehancuran.

Menyelamatkan keluarga daripada perpecahan adalah penting untuk mengekalkan hubungan yang sihat dalam unit keluarga. Apabila keluarga berantakan, kebencian dan kepahitan mudah timbul dari semasa ke semasa.

Dengan mengambil tindakan untuk menyelamatkan keluarga, kerosakan selanjutnya dapat dielakkan daripada berlaku dan berusaha ke arah mewujudkan persekitaran yang lebih harmoni dan menyokong semua orang yang terlibat.

Dalam Islam, memelihara keluarga daripada berpecah adalah satu tuntutan.  Melalui Surah an-Nisa’ ayat 36, Allah SWT menganjurkan orang-orang Islam agar tidak bersikap sombong dan berusaha melakukan kebaikan terutama kepada ibu bapa dan ahli keluarga.

Seorang suami dan bapa menanggung amanah untuk menyelamatkan dirinya dan anggota keluarganya daripada bencana kehidupan di dunia dan di akhirat.  Sebab itulah beliau perlu berusaha bersama isteri dan ahli keluarganya menjaga integriti dan keselamatan rumah tangga.

Konflik dalam rumah tangga boleh disebabkan oleh faktor seperti rumah, kenderaan, wang, anak-anak dan harta benda lain.  Sebuah keluarga yang berantakan juga berdepan dengan cabaran emosi yang hebat, tambahan pula dengan adanya anak-anak.

Kerap kali pergeseran yang kerap berlaku dalam rumah tangga adalah antara suami dan isteri.  Walaupun bertahun-tahun berusaha memenuhi tuntutan dan keinginan masing-masing, hati boleh menjadi tawar dan pandangan boleh menjadi jelik. Pada ketika itu, sukar mendapatkan persefahaman.

Dalam Islam, ada banyak nasihat dan pengalaman yang boleh diambil kira oleh kedua-dua pihak untuk menyelamatkan keluarga daripada terus terjunam. Yang paling penting, kedua-dua pihak suami dan isteri mesti boleh membuka hati mendengar dan bersabar.

Dalam al-Quran, Allah SWT mengingatkan para suami yang bimbang isterinya terlibat perbuatan nusyuz (yang melanggar keizinan suami) agar tidak terus memukul, mengherdik atau mencaci mereka.

Sebaliknya dinasihati mereka, kemudian barulah dipisahkan tempat tidur dan akhir sekali jika terus berdegil, dipukul dengan lembut (bukan mendera).  Allah berpesan lagi jika isteri menyedari kesalahannya, tidak patut suami menyusahkannya (An-Nisaa’: 34).

Sebaliknya pula, jika suami yang nusyuz contohnya bersikap kasar secara fizikal atau suka menghina isteri dengan kata-kata nista atau tidak melayaninya, Allah SWT telah memerintahkan agar kedua-duanya mengadakan perdamaian.

Banyak yang boleh diusahakan sehingga isteri boleh mendapatkan keadilan melalui sistem kehakiman dalam negeri.

Menerusi ayat yang sama (An-Nisa’: 128) Allah SWT berfirman bahawa perdamaian antara suami dan isteri sebenarnya adalah lebih baik walaupun manusia mempunyai ego dan bersifat tamak untuk diri sendiri.

Walaupun kadangkala pertembungan ego suami isteri diakhiri dengan perceraian, namun ia adalah satu keputusan yang paling dibenci oleh Allah sepertimana dinyatakan dalam hadis riwayat Abu Dawud, Ibnu Majah dan al-Hakim.

Menyelamatkan keluarga daripada perpecahan tidak selalunya mudah, tetapi penting untuk mengekalkan hubungan yang sihat dalam unit keluarga.

Komunikasi ialah kunci atau tulang belakang kepada sebarang hubungan yang berjaya, sama ada antara rakan, ahli keluarga apatah lagi sesama pasangan.

Komunikasi amat penting apabila berhadapan dengan keluarga yang berpecah belah. Dengan bersikap sabar dan boleh membuka saluran komunikasi, sebuah keluarga yang rosak mungkin dapat diselamatkan.

Apa yang perlu ialah menggalakkan dan membuka peluang kepada semua yang terlibat untuk berkongsi pandangan dan fikiran mereka tanpa penilaian atau kritikan.

Biarkan semua meluahkan perasaan masing-masing dalam keadaan yang terkawal.  Penting bagi semua pihak bersetuju dengan mengekalkan suasana yang boleh diterima semua pihak.

Jangan mengangkat suara tinggi, mengherdik, menjerit-jerit atau menghukum.  Perlu juga menerima keadaan di mana semua orang akan menegakkan apa yang ingin diutarakan.

Justeru, jika perlu, seorang moderator yang boleh diterima semua dilantik untuk membantu.

Beliau boleh berfungsi sebagai sistem sokongan keluarga yang dapat membantu mengendurkan ketegangan dan mengeratkan hubungan dalam keluarga yang berkonflik. Peranan ini ada dinyatakan dalam Surah An-Nisa’ ayat 35:

“Dan jika kamu bimbangkan perpecahan di antara mereka berdua (suami isteri) maka lantiklah ‘orang tengah’ (untuk mendamaikan mereka, iaitu), seorang daripada keluarga lelaki dan seorang daripada keluarga perempuan. Jika kedua-dua ‘orang tengah’ itu (dengan ikhlas) bertujuan hendak mendamaikan, nescaya Allah akan menjadikan kedua-dua (suami isteri itu) berpakat baik. Sesungguhnya Allah sentiasa Mengetahui, lagi Amat mendalam pengetahuan-Nya.”

Keluarga juga boleh mendapatkan bantuan profesional sama ada bersama wakil kedua-dua pihak seperti dalam ayat di atas atau secara bersendirian. Yang penting, kedua-dua pihak mestilah menerima peranan profesional ini demi menyelamatkan keluarga.

Apabila berkomunikasi dengan ahli keluarga, adalah penting untuk mendengar secara aktif dan menunjukkan empati terhadap perasaan mereka. Apabila berbicara pula, ingatlah pesanan Allah menerusi Surah Taha ayat 43:

“Maka berbicaralah kamu berdua kepadanya dengan kata-kata yang lemah lembut, mudah-mudahan ia ingat atau takut.”

Perlulah setiap pihak akur kepada ayat ini dengan berbicara dengan lemah lembut dan tidak kasar.

“Perkataan yang baik dan pemberian maaf lebih baik daripada sedekah yang diiringi dengan sesuatu yang menyakitkan (perasaan si penerima). Allah Maha Kaya lagi Maha Penyantun.” (Surah al-Baqarah: 263)

Ini akan membantu membina kepercayaan dan mengeratkan hubungan. Amalan empati adalah berusaha dengan ikhlas untuk melihat sesuatu dari perspektif orang lain. Ini bersesuaian dengan firman Allah SWT menerusi Surah an-Nisa’ ayat 63:

“Mereka itu adalah orang-orang yang Allah mengetahui apa yang di dalam hati mereka. kerana itu berpalinglah kamu daripada mereka, dan berilah mereka pelajaran, dan katakanlah kepada mereka perkataan yang berbekas pada jiwa mereka.”

Setiap pihak perlu memahami betapa pentingnya untuk bertanggungjawab atas sebarang kesilapan atau konflik dalam keluarga dan berusaha ke arah mencari penyelesaian yang memberi manfaat kepada semua yang terlibat.

Oleh itu, jika jalan penyelesaian awal menjadi buntu, berehatlah. Ambil masa untuk bertenang dan merenung apa yang dikatakan sebelum meneruskan perbualan. Ini akan membantu mengelakkan ledakan emosi dan memastikan semua orang didengari dan difahami.

Selepas itu, pilihlah masa yang sesuai dan tempat yang sesuai untuk meneruskan perbincangan.

Ingatlah, membina hubungan yang kukuh memerlukan masa dan usaha, tetapi dengan kesabaran, masa, komunikasi terbuka dan doa, masalah yang dihadapi mungkin akan dapat diatasi.

Penyembuhan memerlukan usaha daripada semua pihak yang terlibat. Bersabarlah dengan diri sendiri dan orang lain semasa anda berusaha membina ikatan keluarga yang lebih utuh.

Rozalli Hashim
Kumpulan Fokus Institusi Keluarga Utuh
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Mangsa pencemaran Sungai Kim Kim terima pakaian sekolah

“Sumbangan tersebut bagi menggantikan pakaian mereka yang terpaksa dilupuskan seluruhnya lantaran terkena pecemaran bahan kimia semasa krisis tersebut,” kata Ketua Pengurusan Yayasan IKRAM Malaysia, Prof Madya Hj Ainullotfi Abdul Latif.

Sumbangan telah disampaikan oleh beliau dalam satu majlis yang telah berlangsung di Sekolah Menengah Kebangsaan Taman Pasir Putih di sini pada 14 April lalu.

Beliau yang juga Pengerusi Kluster Khidmat Masyarakat dan Kebajikan IKRAM berkata, pelajar-pelajar yang terlibat adalah daripada empat buah sekolah berdekatan dengan Sungai Kim Kim.

“(Sekolah-sekolah tersebut ialah) Sekolah Kebangsaan Taman Pasir Putih, Sekolah Menengah Kebangsaan Taman Pasir Putih, Sekolah Kebangsaan Tanjung Puteri Resort, dan Sekolah Menengah Kebangsaan Tanjung Puteri Resort.”

Turut hadir semasa penyampaian tersebut ialah Ahli Majlis, Majlis Perbandaran Pasir Gudang Tn Hj Mohd Nasir Mohd Yunus, Pengurus Yayasan IKRAM Malaysia (Johor), Cikgu Ramlee, Guru Besar SK Taman Pasir Putih, Cikgu Abd Rashid dan tuan rumah program, Pengetua SMK Taman Pasir Putih iaitu Cikgu Wardah.

Selain penyerahan sumbangan, majlis turut diserikan dengan perkongsian mengenai ‘hazard’ dalam persekitaran oleh perunding keselamatan dan kesihatan pekerjaan (OSH), En Ahmadon Bakri.

Sebelumnya telah berlaku kejadian pencemaran sisa bahan kimia yang menjejaskan kesihatan lebih 2,000 orang awam dan menyebabkan 111 sekolah di Pasir Gudang diarahkan supaya ditutup dipercayai susulan pembuangan sisa toksik di Sungai Kim Kim pada 7 Mac lalu.

Sehubungan dengan itu, kerajaan negeri telah meluluskan peruntukan kecemasan sebanyak RM6.4 juta sebagai bantuan segera untuk menjalankan kerja-kerja pembersihan dan kepada mangsa dan keluarga serta kakitangan keselamatan yang terdedah dengan bahaya pencemaran itu.


Berjaya bina surau orang asli

Turut hadir meraikan majlis tersebut anggota badan-badan dan NGO yang bekerjasama menjayakan pembinaan surau iaitu MyIKRAM Bikers (MIB), TM Bikers, IKRAM Kawasan Batu, IKRAM Kawasan Batang Padang, Jabatan Agama Islam Perak (JAIP) dan Jabatan Kemajuan Islam Malaysia (JAKIM).

“Dalam berkhidmat untuk masyarakat ini kita tidak boleh hanya sekadar ‘touch and go’ tetapi dalam berkhidmat untuk masyarakat ini kita mestilah ‘touch, stay and grow’,” kata Hj. Ainullotfi.

Pembinaan surau ini merupakan hasil sumbangan dari orang ramai termasuk badan-badan korporat. Keseluruhan kos pembinaan surau ini adalah berjumlah RM95000 dan hasil kutipan daripada i-Bantu adalah sebanyak RM46,505.50.

Surau ini dibina bertujuan untuk memudahkan penduduk Islam di Kampung Woh Intake menjalani ibadah solat berjamaah. Selain itu, ia juga dijadikan sebagai pusat aktiviti keagamaan seperti kelas pengajian fardu ain, aqidah dan al-Quran.

Surau juga dibina bertujuan sebagai pusat perjumpaan penduduk-penduduk Islam untuk mencambah benih-benih ukhuwah sesama mereka di samping memantapkan akidah dan pemahaman tentang Islam.

Dalam pada itu, surau ini juga dijadikan sebagai pusat persinggahan kepada penduduk-penduduk Kampung Lubuk Gaharu dan Kampung Pos Musoh untuk berteduh.

Untuk maklumat lanjut mengenai surau Baitul Rahmah di Kampung Orang Asli Woh Intake, sila layari laman sesawang  www.ibantu.ikram.org.my  atau Facebook iBantu.IKRAM.Prihatin.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Daerah terbaru, IKRAM Hulu Perak ditubuhkan secara rasmi

IKRAM Hulu Perak merupakan daerah ke-70 Pertubuhan IKRAM Malaysia. MPD IKRAM Hulu Perak telah dirasmikan oleh YDP IKRAM Perak, Prof Madya Dr Hj Fakhruldin Mohd Hashim. Turut hadir ialah Setiausaha IKRAM Perak, Abdul Aziz Wok Ghazali, YDP IKRAM Kuala Kangsar, Hj Adlan Ubat, Setiausahanya Hj Samsuri Mat serta lebih 20 orang ahli IKRAM dan para pemerhati.

Gambar dari kiri: YDP IKRAM Perak, semasa mesyuarat dan YDP IKRAM Hulu Perak

Majlis perasmian diikuti dengan nyanyian lagu IKRAM oleh ahli dan pemerhati yang hadir dan seterusnya persembahan aktiviti dan program yang telah dan sedang dijalankan semasa bergerak di bawah daerah IKRAM Kuala Kangsar.

Berikut adalah Ahli Jawatankuasa KRAM Daerah Hulu Perak setelah diadakan pemilihan:

Pengerusi Tetap : Hj Mohd Hardi Malik Yang Di Pertua : Abdul Karim Abdullah Timbalan Yang Di Pertua : Hj Rasidi Yamin Ketua Wanita : Noraini Noordin Setiausaha : Zulhisham Mohamad Bendahari : Hj Nursery Abdullah Nawani Penolong Setiausaha : Hj Ahmad Zaki Mohd Hassan  AJK : 1. Hjh Harmila Zainal Abidin 2. Dr Muhamad Fadli Khairie 3. Che Murni Ibrahim  Pemeriksa Kira-kira : 1. Dr Nur Balkis Zahirah Ali 2. Nurul Fatihah Mohd Razali

Semoga dengan bertambahnya cawangan IKRAM, bertambah juga aktiviti dakwah, tarbiah dan kebajikan di bumi Malaysia, insya-Allah.


GSS: Hentikan Kepungan Kem Yarmouk

Kem ini sudah terkepung sejak lebih 200  hari dan kini keadaan menjadi amat genting dan kritikal. Di samping  sekatan bantuan, pelarian di kem tersebut juga berhadapan dengan  serangan darat dan juga pengeboman oleh pesawat tentera rejim.

Wanita dan kanak-kanak adalah yang paling terkesan akibat kepungan ini dan menyumbang kepada jumlah korban yang terbesar.  Menurut Pertubuhan Bangsa-Bangsa Bersatu (PBB), kira-kira 45,000 orang  di Yarmouk, kebanyakannya rakyat Palestin, dikepung oleh tentera kerajaan  dan tidak mempunyai akses kepada bekalan makanan dan perubatan. Situasi  mereka ini digambarkan berada dalam keadaan yang sangat membimbangkan.  Krisis kemanusiaan ini semakin menjadi-jadi seiringan dengan konflik di  Syria yang semakin berpanjangan. Semenjak tercetusnya konflik di Syria,  sebanyak puluhan ribu pelarian Palestin di Syria telah terperangkap di  kem tersebut demi mengelakkan pertempuran yang berlanjutan antara  tentera rejim yang setia kepada Bashar al- Assad dan juga para pejuang  mujahidin.  Dunia tidak harus membiarkan pelarian Kem Yarmouk  terus ditindas dan dizalimi oleh Bashar al-Assad. Semua pihak, tanpa  mengira kaum dan agama harus bangkit bagi menyatakan tentangan kepada  Bashar al-Assad yang semakin hari semakin menunjukan kekejaman rejimnya  tanpa batas.  Krisis ini memerlukan campurtangan dunia secara  lebih tegas kerana pelarian Palestin yang seharusnya dilindungi telah  dizalimi oleh Kerajaan Syria, di bawah pimpinan Bashar al-Assad yang  sebelum ini dikenali sebagai pejuang pembebasan Palestin kerana  memberikan ruang kepada Hamas untuk bertapak di Damsyik.  Namun, peristiwa ini membuktikan sebaliknya.  Oleh yang demikian, Gabungan Selamatkan Syria menggesa:  1. Hentikan serta-merta kepungan terhadap Kem Yarmouk. 2. Bantuan kemanusiaan dibenarkan memasuki Kem dan dijamin keselamatan aktivis kemanusiaan. 3. Rakyat Malaysia prihatin dengan menghulurkan bantuan kewangan bagi mengatasi penderitaan pelarian yang menghadapi kebuluran. 4. Kerajaan Malaysia mengambil langkah proaktif menggesa badan dunia  PBB dan OIC khususnya untuk meningkatkan tekanan ke atas rejim Bashar  supaya menghentikan kepungan dan pembunuhan ke atas rakyat Syria dan  Palestin.  Naim Jusri Pengerusi Gabungan Selamatkan Syria (GSS)


Local universities should introduce pass/fail grading systems

Everyday, we often hope that  this pandemic is going to get better and the number of cases will get lower. Nonetheless, the reality of Malaysia is that the positivity rate is on the rise and the number of cases  has reached an all-time high.

It is not a shocking reality, when Malaysians are currently experiencing pandemic fatigue due to the prolonged public health crisis.

Due to this pandemic, it had heavily affected the lifestyle of university students. No physical lecture, no offline programmes, no regular meet up with friends and so on. All of this was then adapted to an online platform.

During the early times of this pandemic, students and universities were unprepared to go online and some experienced difficulties in accessing online classes. In light of the problems, many universities in the United States including Ivy leagues universities had introduced a pass/fail grading system.

There are a lot of different variations that exist under this grading format. There is mandatory pass/fail, pass/no record, optional pass/fail and many more. It is different from one university to another because it is based on the university and their student situation. For example, Stanford University had implemented credit/no credit grade while Yale College had adopted a universal pass/fail policy.

Earlier this year in Malaysia, Universiti Utara Malaysia (UUM) introduced an optional approach to pass/fail grading systems. Students were given two options, either to maintain the existing grading system or select grading based on Excellent, Satisfactory and Unsatisfactory. If the students were to choose the latter, it will not affect their GPA calculation.

By providing students with these options, students who wanted to push their GPA or required letter grades for scholarship and so on could choose to maintain the existing grading system. While others can opt for the pass/fail grading system, especially students who are struggling academically and having difficulties in this pandemic.

It is essential for other local universities to follow this step as it is a progressive step towards education of the future. Consequently, it also will also give benefits towards the students in the short and long term.

In the short term, it could improve student mental health conditions. A report in the International Journal of Environmental Research and Public Health, had found that 29.8 percent of university students in Malaysia are experiencing anxiety because of lockdown.

Moreover, according to Malaysian Mental Health Association (MMHA), the number of people who seek help related to stress during 2020 has recorded a two-fold increase compared to 2019.  Cases of depression and suicide had also seen a rise since the movement control.

This has affected some students because on top of studying, they need to work part-time to help their family, do house chores and many more. To worsen the condition, some are struggling with internet connection, devices and finding a conducive learning place to attend online classes.

With all these challenging circumstances, students were still pressured to excel in their studies to maintain their GPA. If they do not attain their desired result, it will have an impact on their future.

Some might suggest taking a gap semester or gap year, but in this time of uncertainty, no one could predict how much longer will the pandemic affect us and how long of a gap needed to be taken. In short, when students are allowed to take the pass/fail grading option, it could reduce their stress to strive for excellence while still letting them continue to study.

On the other hand, when universities adopt this grading system, it will be in line with the future of the job market that is rapidly changing. From a young age, we were told that college degrees were sufficient in entering a career market, but is it true that a degree is all we need to land a job?

In recent years, companies have started to invest in people with skills. Examples of these companies are Google, IBM and EYP. Companies will be inclined to recruit employees that have holistic job skills such as creative problem-solving skills, collaborative mindset, leadership and ability to deal with complexity.

By no means should this be a reason to stop students from taking college degrees instead it shows that a college degree can’t secure a job in this rapid market and students need to possess other skills.

Through implementing this grading system, it will set the foundation for students to do self- regulated learning. Students will have more time online to do self-development and to join extracurricular activities.

In conclusion, local universities need to provide students the option to choose a pass/fail grading system as it could tremendously reduce their burden while equipping the students for the job market. A small change in the grading system, a gigantic leap to the future of education.

Danial Farook
Harmoni Malaysia Activist
Faculty of Education UiTM

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM Cakna Terhadap Konflik Yang Berlaku di Yaman

Konflik yang berlaku di Yaman telah menyebabkan satu  keadaan yang agak tegang antara dua kelompok yang terlibat iaitu kumpulan  Houthi, dan para ulama’ dan kumpulan pendakwah di Yaman. Dalam hal ini,  Pertubuhan IKRAM Malaysia (IKRAM) telah mengikuti setiap perkembangan  yang berlaku di Yaman sejak mingggu pertama konflik ini berlaku dan   IKRAM amat bimbang dengan situasi ini.

Oleh yang demikian, IKRAM telah mengambil beberapa langkah  awal dan bertindak pantas dengan menghubungi pihak berwajib iaitu Wisma  Putra untuk mengetahui perkembangan dan situasi yang sebenar di Yaman  serta mengharapkan tindakan pantas  Wisma Putra untuk menjaga dan  mengawasi keselamatan pelajar-pelajar Malaysia yang sedang menuntut di  sana.

Di samping itu, atas dasar kecaknaan dan keprihatinan  terhadap konflik yang berlaku di Yaman ini, ahli-ahli IKRAM telah pun menghulurkan bantuan dan sumbangan semampunya melalui Persatuan Pelajar Malaysia Yaman (PERMAYA).

IKRAM  juga ingin mengucapkan tahniah kepada kerajaan  Malaysia melalui kedutaannya di Yaman atas pengurusannya yang cekap  dan pantas. Antara tindakan mereka ialah menyediakan dan menempatkan  pelajar-pelajar Malaysia di satu penempatan sementara yang selamat dan  jauh dari tempat kejadian agar terjamin keselamatan pelajar-pelajar  tersebut.

Terkini, hampir semua pelajar Malaysia telah selamat  kembali ke tanah air. Ada di kalangan mereka kembali dengan kos dan  perbelanjaan sendiri dan sebahagian lain atas tangunggan Kedutaan  Malaysia di Yaman.

IKRAM menyeru rakyat Malaysia agar terus mendoakan  keamanan dan keselamatan buat Yaman, dihindarkan daripada sebarang huru  hara, rampasan kuasa, ugutan kuasa asing dan hak parti majoriti dalam  sistem demokrasi adil dapat dipulihkan demi menjaga kepentingan rakyat  dan agama Islam di Yaman.

Akhirnya, IKRAM mengucapkan sekali lagi tahniah kepada  Kerajaan Malaysia dan sentiasa mengharap agar Kementerian Pendidikan  pula, membantu dan mencari penyelesaian terhadap pelajar-pelajar  Malaysia di Yaman untuk menyambung pelajaran mereka, sekiranya keadaan  di Yaman tidak menjanjikan sesuatu yang terbaik buat mereka.

Timbalan Presiden &Pengerusi Jawatankuasa Perhubungan AntarabangsaPertubuhan IKRAM Malaysia


Ikram bantah paparan gambar berunsur lucah di muka hadapan akhbar tempatan

Gambar yang dikatakan diambil dari laman-laman blog yang boleh dipersoalkan kesahihannya dan dikaitkan dengan individu tertentu, menjadi  tatapan semua golongan masyarakat  – termasuk kanak-kanak  dan remaja sekolah, seolah-olah memberi gambaran ianya satu berita utama dan amat penting untuk diketahui oleh semua rakyat Malaysia.

1.  Sidang pengarang akhbar-akhbar terbabit memohon maaf secara terbuka kepada semua rakyat Malaysia di atas tindakan memalukan menyiarkan gambar berunsur lucah di muka hadapan akhbar-akhbar mereka.


Tajaan Anak Yatim Afghanistan, Lubnan & Yaman Dibuka

SERI KEMBANGAN – Setelah Palestin, Syria, Filipina dan Rohingya, Humanitarian Care Malaysia (MyCARE) kini melancarkan Projek Penajaan Anak Yatim di Afghanistan, Lubnan dan Yaman,

“Konflik yang hampir mencecah lima dekad akibat daripada penjajahan Amerika Syarikat telah memberi kesan kepada lebih 600,000 balu di Afghanistan dan mengakibatkan jumlah anak yatim juga semakin bertambah,” ujar MyCARE.

Selain penderitaan akibat peperangan dan bencana, krisis kemanusiaan dan ekonomi yang semakin meruncing juga menjejaskan kehidupan anak-anak yatim yang tinggal di kem-kem pelarian di sesetengah negara seperti Lubnan.

“Konflik kemanusiaan yang berterusan di Yaman turut menjejaskan kehidupan wanita dan kanak-kanak kepada eksploitasi, penderaan, keganasan domestik dan berasaskan jantina, buruh paksa, perkahwinan kanak-kanak dan tekanan psikososial.”

Terdahulu, Projek Penajaan Anak Yatim dan Asnaf MyCARE telah dilaksanakan sejak tahun 2010 yang bermula dengan penajaan anak yatim Palestin.

Sempena Bulan Anak Yatim pada bulan ini, MyCARE turut menganjurkan pelbagai program sepanjang kempen pada tahun ini, antaranya Orphan Fun Meet, Edutrip with Orphan,, Orphan in Ramadan serta Kempen Dana Penajaan Orange4Orphan dan GiftBox For Orphan.

1. Tajaan anak yatim secara bulanan atau tahunan

2. Sumbangan anda kepada anak yatim dan asnaf

Bakal penaja yang berminat juga boleh menghubungi Ruhaiza Musanip atau Raimi Sayuti di nombor +60 13-744 4760 / +603-8941 2341.

“Jom sama-sama kita tingkatkan sedekah, derma dan wakaf kerana itulah yang kekal dan menetapkan pahala kebaikan untuk kita,” ujarnya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Hari bersejarah Pertubuhan IKRAM Malaysia

Sungguhpun IKRAM nama baharu dalam dunia gerakan Islam di negara ini, ia bukanlah pertubuhan (NGO) yang baru hendak bertatih. IKRAM lahir hasil gabungan ahli dari lima NGO yang selama ini bergerak berdasarkan pengkhususan masing-masing. NGO terbabit adalah Medical Interest Group Sdn Bhd (MIGSB), Pertubuhan Jamaah Islah Malaysia (JIM), Pusat Pendidikan SRI-SMI Berhad (MUSLEH) dan Persatuan  Islam Lepasan Institusi Pengajian Tinggi Australasia (AUSIS). Aqsa Syarif Berhad yang ditubuhkan Februari lalu menjadi NGO kelima yang bernaung di bawah IKRAM.

Setakat hari pelancarannya sahaja, IKRAM telah mempunyai 69 cawangan daerah dan 14 cawangan negeri di seluruh negara, manakala bilangan ahli-ahlinya sudah menjangkau 3500 orang. Jumlah ini dijangka akan terus meningkat dari semasa ke semasa. Pelancaran IKRAM telah disempurnakan oleh Presidennya, Dr Mohd Parid Syeikh Ahmad.

Dalam sidang media yang diadakan seusai pelancaran tersebut, Dr Parid menjelaskan IKRAM adalah sebuah NGO Islam yang komprehensif dan tidak memberikan fokus kepada bidang-bidang tertentu sahaja kerana dakwah adalah hak semua orang.

“Bingkisan Islam yang hendak disampaikan oleh IKRAM adalah untuk semua manusia tanpa mengira agamanya agar lebih ramai yang dapat menerima kebaikan Islam dan sujud kepada Pencipta alam.

“Walaupun begitu, kita tetap berpegang kepada konsep bahawa tidak ada paksaan dalam beragama. Mereka yang belum bersedia menganut Islam tiada halangan untuk berdialog dan bekerjasama dengan kita dalam bidang-bidang tertentu,” katanya.

Antara matlamat IKRAM yang disebut dalam perlembagaannya adalah menyebarkan Islam melalui dakwah, meninggikan taraf sosioekonomi umat Islam, memupuk keadilan masyarakat dan kesejahteraan sosial dan menegakkan syariat Islam secara praktikal. Selain yang demikian, IKRAM bersedia mengadakan kerjasama dengan mana-mana pihak dalam memajukan kepentingan umat Islam, sesuai dengan moto IKRAM, ‘Ukhuwah Teras Kegemilangan’.

IKRAM menyatukan dalam satu organisasi kerja-kerja dakwah yang telah diusahakan oleh ahli-ahlinya di bawah pelbagai nama. Dengan tertubuhnya IKRAM, kegiatan-kegiatan seperti dakwah kepada yang belum Islam, pendidikan, wanita, remaja, belia, kebajikan, bantuan kemanusiaan, hak asasi manusia dan urus tadbir yang baik (good governance) akan digabungkan (consolidated) dan diperteguh.

Turut hadir dalam sidang media tersebut ialah Timbalan Presiden, Prof Dr Mohamed Hatta Shaharom, Setiausaha Agung, Haji Zaid Kamaruddin dan Ketua Wanita, Ustazah Maznah Daud. Kebanyakan media utama negara termasuk daripada akhbar berbahasa Cina turut hadir membuat liputan majlis pelancaran dan sidang media IKRAM itu.

Menjawab satu soalan, Dr Parid menerangkan bahawa IKRAM berusaha membawa konsep dakwah yang dapat diterima oleh semua pihak demi mewujudkan kefahaman serta amalan hidup yang selari dengan tuntutan massa.

“Yang penting, ia mestilah tidak terkeluar daripada landasan Islam. Kita mesti yakin Islam itu baik bukan sahaja untuk orang Islam tetapi juga untuk yang belum Islam,” ujar lulusan Doktor Falsafah dalam bidang Fiqh dan Usul Universiti Jordan, Amman ini.

Pelancaran IKRAM hari ini sekali gus melancarkan lagu rasmi pertubuhan itu yang menarik dan bersemangat. Lagu berjudul ‘IKRAM’ tersebut ditulis oleh Prof Dr Hatta sendiri manakala lagu dan vokalnya disampaikan oleh kumpulan SaffOne.

Sesi kedua majlis diserikan dengan Tazkirah Perdana oleh Ahli Dewan Perwakilan Nasional IKRAM, Ustaz Alias Othman berjudul ‘Bekalan di Perjalanan’ dan ucapan berapi-api oleh Ustaz Hasanuddin Yunus, Pengerusi Aqsa Syarif yang turut menyertai flotila bantuan kemanusiaan ke Gaza baru-baru ini.

Seorang pengunjung, Azhar Maluddin, 45, berkata, jumlah kehadiran yang begitu ramai pada hari ini memberi petanda yang amat baik.

“Pelancaran IKRAM yang dihadiri tidak kurang daripada 5,335 hari ini mampu memberi impak yang besar kepada ahli-ahli. Ia menunjukkan IKRAM boleh mendapatkan bantuan yang sewajarnya daripada ahli-ahlinya apabila diperlukan,” katanya.

Sementara itu, gerai-gerai yang dibuka di lobi dewan, terutamanya yang menjual barangan berkaitan Palestin mendapat sambutan hangat daripada para pengunjung.

Sebahagian daripada khalayak yang hadir pada Majlis Pelancaran IKRAM.

Berita oleh A RALIM M YASSEN

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pelan tindakan komprehensif tangani perkahwinan bawah umur

“Pelan tindakan ini perlu mengambil kira pelbagai sudut pandang termasuk aspek perundangan, aspek pendidikan dan advokasi, baik yang formal atau tidak formal serta aspek sosioekonomi masyarakat,” kata beliau dalam satu kenyataan media hari ini.

Tambah beliau, pelan tersebut perlu bersifat universal, kerana hasil kajian menunjukkan bahawa perkahwinan di bawah umur ini bukan sahaja melibatkan masyarakat beragama Islam, tetapi lebih kerap diamalkan oleh masyarakat bukan Islam di Malaysia.

“Setiap satu aspek dalam pelan tindakan ini, perlu ditangani mengikut keutamaan. Ianya juga perlu merangkumi tindakan jangka masa pendek, sederhana dan jangka masa panjang yang akan mengesani seluruh rakyat Malaysia,” jelasnya.

Che Asmah turut menyarankan agar Kementerian Pembangunan Wanita, Keluarga dan Masyarakat menjadi pemacu pelan tindakan ini.

Ujarnya, kedudukan Menteri Pembangunan Wanita, Keluarga dan Masyarakat sebagai Timbalan Perdana Menteri dilihat boleh membantu memacu pelan ini merentasi sektor dan bidang kuasa pelbagai kementerian.

“Wanita IKRAM yakin, penglibatan dan gerak kerja yang komprehensif dan bersepadu oleh semua pihak, baik daripada pihak kerajaan, swasta, badan-badan bukan kerajaan dan ahli masyarakat mampu memberi jalan keluar terbaik kepada isu yang telah lama menjadi polemik masyarakat.”

Isu perkahwinan bawah umur sekali lagi menggemparkan negara apabila seorang lelaki berusia 41 tahun telah bernikah dengan seorang kanak-kanak berusia 11 tahun untuk dijadikan isteri ketiga.

Menurutnya, Wanita IKRAM berpandangan bahawa kajian yang ada sudah mencukupi untuk pihak kerajaan mengambil tindakan sewajarnya dalam menangani isu ini.

“Wanita IKRAM menyokong usaha untuk meningkatkan had umur perkahwinan dengan syarat.”


The X-Files, Scully Effect dan Minat Bidang STEM

Kemajuan Sains, Teknologi, Kejuruteraan dan Matematik (STEM) membuatkan kita dapat merasai hidup yang serba canggih dan mudah. Apa yang dibayangkan sukar dan mustahil suatu ketika dahulu kini sedang dihidangkan dalam dunia masa kini.

Dalam era dunia digital ketika ini, penemuan dan kemajuan dalam bidang STEM telah menjadi kunci pembangunan pesat dalam komunikasi, pengangkutan, perubatan, tenaga baharu dan pelbagai lagi.

STEM membekalkan sumber yang diperlukan dalam mencipta teknologi baru dan menambah baik teknologi yang sedia ada.

Belajar dalam bidang STEM dapat membina pemahaman manusia terhadap tentang alam semesta dan membentuk masa depan melaluinya.

Mereka yang ahli dan pakar STEM bertanggungjawab membangunkan teleskop Hubble bagi mengintip keajaiban alam semesta, mencipta Internet yang menjadikan maklumat di hujung jari dan mendorong pemahaman tentang pelbagai penyakit dan menemukan  rawatan perubatan baharu.

Dunia yang sentiasa berevolusi akan bergantung kepada ahli-ahli yang mahir dalam STEM apabila teknologi menjadi semakin luas dan canggih.

Justeru itu, negara yang mempunyai takungan pekerja yang berkemahiran dan ada kepakaran dalam STEM dapat memacu negara laju ke depan sebagai penyumbang kepada teknologi masa depan dan tidak sekadar menjadi pengguna.

STEM menarik bukan? Namun, manfaat yang ditawarkan dalam bidang ini masih tidak berupaya menarik jumlah pelajar yang secukupnya.

Tidak ramai pelajar yang menyertai aliran ini apabila sampai ke peringkat seawal menengah atas dan jumlah ini semakin berkurangan apabila mereka memilih bidang pengkhususan di peringkat pengajian tinggi.

Banyak universiti mengatakan mereka mengesan pola penurunan pemintaan pelajar bagi program berasaskan sains dan teknologi sejak beberapa tahun kebelakangan ini.

Graduan bidang ini pula tidak semuanya akan bekerja dalam bidang STEM. Tentunya fenomena ini akan memberi implikasi kepada takungan tenaga kerja pakar pada masa depan seterusnya melambatkan perancangan negara bagi mencapai status negara maju.

Hakikatnya Malaysia telah mengimplementasi polisi 60:40 yang mensasarkan 60 peratus pelajar dalam bidang STEM sejak tahun 1967.

Sudah puluhan tahun berlalu dan pelbagai bentuk usaha dilakukan bagi mencapai sasaran polisi ini, namun sehingga kini, kuota ini masih gagal dipenuhi.

Pelbagai kajian dilakukan bagi menyelesaikan kemerosotan pelajar dalam aliran ini bagi menemukan formula menarik minat pelajar agar pertimbangkan bidang ini sebagai kerjaya masa depan mereka.

Situasi ini turut membangkitkan persoalan, apa yang membunuh minat pelajar untuk meneruskan pengajian dalam STEM?

Kanak-kanak secara fitrah dilahirkan dan membesar dengan semangat ingin tahu yang tinggi. Mereka membesar sebagai anak muda yang terkenal dengan sikap suka meneroka dan mencabar diri dengan sesuatu yang baru.

Kesulitan yang dilalui tidak mudah dipatahkan apabila diapit oleh rasa minat yang tinggi, bahkan mereka adalah golongan pengguna utama media sosial yang merupakan aplikasi teknologi STEM.

Dalam keterujaan mencari formula bagaimana hendak menarik minat pelajar kepada STEM, menaikkan aras fikir mereka supaya menjadi kritikal dan bertindak sebagai penyelesai masalah, kita juga harus mencari sebab apa yang membunuh minat pelajar terhadap STEM dari peringkat awal lagi.

Ramai orang beranggapan STEM ini sukar dan bukan untuk semua orang. Kebanyakan pelajar terutamanya yang menghadapi kesukaran dalam sains atau matematik di dalam kelas, percaya mereka tidak beroleh keputusan cemerlang kerana tidak cukup pandai. Ini adalah stigma yang harus diperbetulkan.

Hakikatnya kesukaran yang dikaitkan dengan STEM secara akademik bukanlah fakta yang paling tepat. Menurut penyelidik, pengajaran STEM ini masih kelihatan kurang fleksibel sehingga boleh digarap sebagai sesuatu yang mendatangkan keterujaan berterusan.

Secara teori, sesuatu yang sukar menjadi mudah apabila ia diulang menjadi sesuatu kebiasaan. Kebiasaan pula akhirnya melorongkannya menjadi mudah dan mahir sehingga kesukaran tersebut hilang.

Ini bukanlah soal untuk menjadi STEM sesuatu yang lebih mudah tetapi soal berkaitan menjadikan STEM lebih mudah diterima.

Isu ini adalah mengenai mengenali trauma yang terjadi apabila STEM dipercayai sebagai subjek yang terlalu mencabar mental atau dipersembahkan dengan cara yang buruk sehingga meninggalkan kesan yang buruk.

Drama bersiri The X-Files yang pernah popular pada tahun 1990an hingga awal 2000an dahulu telah mewujudkan satu fenomena yang dipanggil Scully Effect kerana berjaya menaikkan minat dan kesedaran kepentingan STEM dalam kalangan penonton setia terutamanya wanita.

Satu tinjauan telah dibuat terhadap 2,021 responden wanita terpilih oleh J.Walter Thompson Inteliligence iaitu sebuah firma yang mengkhusus dalam data, penyelidikan, trend dan inovasi.

Hasil tinjauan ini mendapati sebanyak 60 peratus penonton setia dalam kalangan wanita berjaya ditingkatkan minat mereka terhadap STEM.

Dalam pada itu, sebanyak 50 peratus daripada kumpulan wanita yang sama mengatakan watak Scully yang bertanggungjawab menaikan minat mereka terhadap STEM.

Scully yang memegang watak heroin adalah ejen penyiasat FBI yang berlatarbelakangkan pendidikan sains fizik dan perubatan.

Siri drama ini dikatakan telah menyebabkan bilangan wanita yang memulakan kerjaya dalam bidang STEM melonjak dengan ketara berikutan penyiaran X-Files pada awal 1990an.

Selanjutnya, tinjauan ini mendapat siri  drama The X-Files ini telah berjaya mempengaruhi sekumpulan 43 peratus penonton wanita untuk bekerja dalam bidang STEM.

Bahkan, ia turut menyebabkan 27 peratus kumpulan wanita menyambung pengajian dalam bidang STEM serta meyakinkan 24 peratus wanita memilih STEM sebagai kerjaya pilihan mereka.

Menurut Geena Davis Institute on Gender in Media, hasil penyelidikan sains sosial mendedahkan bahawa watak, imej dan jalan cerita yang ditonjolkan dalam media berupaya membentuk cara kehidupan seharian pengguna secara mendalam.

Media secara halus atau terang-terangan memberikan ‘petunjuk’ apa yang harus diutamakan dalam hidup, cara menggunakan masa, bagaimana harus membelanjakan pendapatan, siapa yang harus kita cintai dan cara untuk mencintai, panduan mengatasi kesusahan.

Maka tidak pelik apabila fenomena yang dipanggil Scully Effect telah dilaporkan memberikan pengaruh kepada penonton dalam bidang STEM.

Sudah banyak perbincangan dan kajian yang dilakukan bagi merungkai persoalan terhadap minat yang memudar dalam kalangan para pelajar terhadap STEM.

Sehingga kini, belum jelas lagi faktor yang menjadi punca sebenar kepada kemerosotan ini.

Namun, sudah ada beberapa petunjuk yang boleh menjadi panduan untuk merubah keadaan ini agar situasi ini dapat dipulihkan dan mengembalikan semula minat para pelajar terhadap bidang ini.

Satu penyelesaian holistik dan inovasi baharu pendidikan seharusnya diusahakan oleh pihak kerajaan, sekolah, universiti dan sektor industri di samping galakan ibu bapa bagi meningkatkan minat mereka.

Ini kerana bakat dan kemahiran dalam bidang ini amat diperlukan sebagai pemacu dalam membina negara Malaysia yang maju selari dengan perkembangan sains dan teknologi, sekali gus menjadi pesaing dan rakan kerjasama di peringkat global.

Basmin Maarof
Pegawai Jabatan Komunikasi dan Media
Pertubuhan IKRAM Malaysia

[1] “STEM, STEAM, Make, Dream: Reimagining the Culture of Science, Technology, Engineering, and Mathematics” oleh Christopher Emdin, Ph.D. Hak Cipta 2021 Houghton Mifflin Harcourt.

[2] The Scully Effect: I Want to Believe in STEM – Geena Davis Institute (seejane.org)

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ulama wanita dalam sejarah Islam

Para ulama telah banyak merekodkan biografi ulama wanita dalam pelbagai bidang dalam kitab-kitab mereka. Ibn Hajar al-Asqalani telah mengkhususkan bab terakhir kitabnya al-Isobah fi Tamyiz al-Sahabah dengan nama Kitab al-Nisaa’ yang menyenaraikan tokoh-tokoh wanita sepanjang sejarah Islam.

Selain itu, dalam kitab-kitab sejarah atau hadis, pasti akan ada lafaz-lafaz seumpama akhbaratna fulanah (seorang wanita telah mengkhabarkan kepadaku) atau sami’na min fulanah (aku telah mendengar daripada seorang wanita) ketika pengarang menukilkan riwayat. Hal ini membuktikan riwayat-riwayat perawi wanita diiktiraf keabsahannya oleh para ulama.

Menurut Imam al-Syaukani, tiada seorang ulama pun yang pernah menolak hadis atau riwayat daripada perawi wanita disebabkan jantinanya itu.

Bahkan menurut Imam al-Zahabi, beliau tidak mengetahui adanya walau seorang perawi wanita yang dituduh sebagai pemalsu hadis (muttaham) atau yang ditolak kerana tidak diyakini kebolehpercayaannya (matruk).

Hal ini menunjukkan bahawa wanita juga mampu menggapai kedudukan yang tinggi dalam apa jua bidang yang diceburi, sekiranya diberi peluang dan ruang yang saksama. Namun mengapa seakan-akan nama-nama para ulama wanita ini kurang dikenali berbanding para ulama lelaki?

Syeikh Mohammad Akram Nadwi – seorang sarjana kelahiran India yang kini bertugas sebagai Dekan di Cambridge Islamic College – telah menulis sebuah karya berjudul ‘Al-Muhaddithat: The Women Scholars in Islam’.

Karya tersebut sebenarnya merupakan mukadimah terhadap ensiklopedia setebal 40 jilid yang menghimpunkan penelitian beliau terhadap biografi 8,000 ulama wanita sepanjang sejarah Islam.

Hasil kajian beliau ini membuktikan betapa ramai ulama wanita yang diiktiraf sebagai pakar rujuk dalam bidang fatwa, tafsir dan hadis oleh masyarakat, namun sayangnya tidak banyak maklumat berkenaan mereka yang sampai kepada kita.

Menurut beliau, antara faktor kurangnya maklumat atau rekod berkenaan para ulama wanita adalah kerana kecenderungan pada waktu itu untuk merahsiakan pencapaian para wanita suri rumah daripada diketahui umum.

Al-Hafiz Ibnu al-Najjar contohnya mempunyai seramai 400 guru wanita, namun tidak diperincikan siapakah guru-gurunya itu?

Imam al-Qurasyi pula telah menulis sebuah kitab yang menghimpunkan biografi para ulama dalam mazhab Hanafi, dan dalam bab khusus tentang ulama wanita, beliau menyatakan amat sedikit maklumat yang diperolehi berkenaan biografi para ulama wanita kerana secara umumnya hal ehwal wanita bersifat tertutup dan tidak begitu disebarkan.

Berikut disertakan biografi ringkas sebahagian ulama wanita silam dan kontemporari yang wajar dijadikan contoh tauladan kepada kita semua.

Keilmuan Aisyah merupakan satu hal yang tidak boleh dipertikaikan oleh sesiapa. Beliau merupakan salah seorang isteri Rasulullah SAW yang faqih, alim, cerdik dan antara sahabat yang paling banyak meriwayatkan hadis daripada Rasulullah SAW iaitu sebanyak 1,210 hadis.

Ramai sahabat besar Baginda SAW telah bertanyakan perihal hukum-hakam faraid kepada Aisyah RA. Menurut Ata’ bin Abi Rabah pula, Aisyah merupakan manusia yang paling faqih, alim dan paling baik pandangannya. Ada juga yang memuji bahawa setiap kali Aisyah ditanya tentang soal ilmu, pasti beliau ada jawapannya.

Menurut Imam al-Zahabi, lebih daripada 160 ulama lelaki dalam kalangan tabiin telah berguru dan meriwayatkan hadis daripada Aisyah, antaranya Tawus, al-Sya’bi dan Ikrimah.

Terkenal sebagai seorang yang zuhud, kuat dan sangat khusyuk beribadat, wajahnya bercahaya dan sering menangis tatkala mendengar kalamullah. Imam al-Ghazali banyak menukilkan kata-kata Rabi’ah dalam kitab beliau Ihyaa’ Ulum al-Din dalam bab kezuhudan, ketauhidan dan taubat.

Beliau juga terkenal dengan mutiara hikmah dan pesanan-pesanan yang menyucikan hati dan jiwa. Antara ulama terkenal yang belajar daripada beliau ialah Sufyan al-Thauri dan Syu’bah.

Rabi’ah pernah berpesan kepada Sufyan al-Thauri, “Tidaklah engkau ini melainkan hari-hari yang kau lalui; apabila satu hari berlalu, berlalulah sebahagian daripada diri dan hidupmu!”

Sayyidah Nafisah merupakan cicit kepada Saidina Hassan RA yang lahir pada tahun 145H di Mekah, kemudian berpindah ke Madinah bersama kedua-dua ibu bapanya. Beliau berkahwin dengan Ishaq bin Ja’far al-Sadiq, yang merupakan keturunan Ahlu al-Bait daripada jalur Saidina Husain RA.

Di Madinah, beliau telah menghafaz al-Quran ketika berumur lapan tahun, dan belajar daripada para ulama di Masjid Nabawi hingga menjadi seorang yang faqih. Beliau banyak mendengar hadis, alim dalam bidang tafsir al-Quran dan ramai ulama yang berguru dan meriwayatkan hadith daripada beliau.

Diriwayatkan bahawa Imam Syafii juga pernah meriwayatkan hadis daripada beliau sewaktu kedua-duanya berada di Mesir. Betapa rapatnya beliau dengan Imam Syafii, setelah Imam Syafii meninggal dunia, jenazah beliau telah dibawa ke rumah Nafisah untuk disolatkan, selaras dengan wasiat Imam Syafii sendiri.

Beliau mempelajari fiqh mazhab Syafii hingga menjadi seorang yang amat faqih dan mampu berfatwa, serta meriwayatkan hadis daripada bapanya sendiri yang merupakan qadhi, alim dan muhaddis ulung pada zaman tersebut, Ismail al-Warraq dan Abd al-Ghafir al-Himsi.

Banyak riwayat yang menyebut bahawa beliau merupakan antara manusia yang paling alim dalam bidang fiqh, dan ada riwayat menyebut beliau mampu dan layak memberi fatwa, seiring dengan Abu Ali bin Abi Hurairah yang merupakan Syeikh al-Syafi’iyyah ketika itu.

Antara murid yang meriwayatkan hadis daripada beliau ialah al-Hasan bin Muhammad al-Khallal. Beliau meninggal dunia pada tahun 377H.

Beliau pernah berkhidmat sebagai pensyarah pengajian al-Quran di Universiti Qarawiyyin, Maghribi. Beliau telah mengarang sebuah karya berjudul al-Tafsir al-Bayani li al-Quran al-Karim sebanyak dua jilid, menghimpunkan tafsir-tafsir beliau terhadap beberapa surah pendek dan sederhana panjang, seperti Surah al-Dhuha, al-Balad dan al-Takathur.

Beliau adalah seorang aktivis keagamaan dan kemasyarakatan yang terkenal di Mesir yang meninggal dunia pada Ogos 2005. Beliau telah mengarang sebuah kitab tafsir yang berjudul Nazarat fi Kitabillah.

Dalam karya ini, beliau mensyarahkan ayat-ayat al-Quran dan menjelaskan kesamaran dengan laras bahasa yang mudah difahami, serta menghubungkan makna-makna al-Quran serta hukum-hakamnya dengan realiti kehidupan semasa, sebagai satu usaha untuk memperbaiki situasi keadaan masyarakat agar selaras dengan petunjuk al-Quran.

Syeikhah Fatimah binti Syeikh Abdul Wahab Bugis

Syeikhah Fatimah merupakan cucu perempuan pertama kepada Syeikh Muhammad Arsyad al-Banjari, merangkap anak murid beliau.

Seorang pakar dalam ilmu bahasa Arab, tafsir, hadis, aqidah dan fiqh, beliau merupakan guru bagi kaum wanita yang ingin belajar ilmu agama pada zaman tersebut. Beliau meninggal dunia pada 1828 ketika berumur 53 tahun.

Beliau dikenali sebagai penyusun bagi Kitab Perukunan, sebuah kitab yang membahaskan asas-asas Iman dan Islam yang masyhur di rantau nusantara, terutamanya dalam kalangan masyarakat Banjar.

Namun ada penyelidik yang menisbahkan kitab ini kepada bapa saudara beliau sendiri, iaitu Syeikh Jamaluddin bin Syeikh Muhammad Arsyad al-Banjari.

Tuntasnya, sejarah Islam sejak dahulu hingga sekarang sebenarnya tidak pernah sunyi daripada keberadaan para ulama wanita dalam pelbagai bidang.

Ini merupakan bukti bahawa agama Islam mengiktiraf dan mengangkat peranan serta sumbangan wanita dalam bidang keilmuan, dan juga bukti bahawa wanita ternyata mampu bersaing sama hebat dengan lelaki apabila diberi ruang dan kesempatan. Wallahu a’lam.

Muhammad Luqman Ahmad Tarmizi, Pegawai Hal Ehwal Islam

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bebaskan Pengerusi BERSIH, Pn Maria Chin Abdullah

Wanita IKRAM mengecam penahanan Puan Maria Chin Abdullah di bawah akta kejam SOSMA. Tindakan menahan reman Puan Maria Chin di bawah akta SOSMA, yang mana sebelum ini dijanjikan hanya untuk teroris merupakan tindakan yang bersifat salah guna kuasa.

Dimaklumkan bahawa Puan Maria Chin yang berusia 60 tahun telah ditempatkan di suatu sel yang sangat kecil tanpa kemudahan keperluan asas seperti bantal dan alas tidur adalah merupakan tindakan zalim di luar batas kemanusiaan dan perlu dikecam.

Wanita IKRAM mendesak agar Puan Maria Chin dibebaskan segera memandangkan:

1. Tuduhan yang dikenakan terhadap beliau tidak berasas;

2. Puan Maria yang telah sampai ke usia emas, dan perlu diberi layanan berperi kemanusiaan sesuai dengan usia beliau dan bukan dilayan sebagai penjenayah tegar; dan

3. Beliau merupakan rakyat Malaysia yang berusaha memperjuangkan keadilan dan bukanlah seorang teroris yang berniat menghancurkan negara apatah lagi menggulingkan kerajaan.

Wanita IKRAM menyeru seluruh rakyat Malaysia menunjukkan solidariti kepada Puan Maria Chin agar beliau dibebaskan dengan serta-merta.

Datin Paduka Hajah Che Asmah IbrahimKetua Wanita IKRAM


Pertambahan 7 kluster baharu

SERI KEMBANGAN – Kes harian Covid-19 di Malaysia merekodkan penurunan sebanyak 3,010 kes dilaporkan pada Ahad berbanding 3,074 pada Sabtu.

“Jumlah itu menjadikan kumulatif kes sebanyak 2,808,347 kes,” kata Ketua Pengarah Kesihatan, Tan Sri Dr Noor Hisham Abdullah.

Menurut beliau, daripada jumlah baharu yang dilaporkan, sebanyak 263 merupakan kes import membabitkan 204 rakyat tempatan dan 59 warga asing.

“Daripada jumlah kes aktif itu, sebanyak 28 kes adalah kategori tiga hingga lima. Selebihnya, 2,982 kes lagi merupakan kategori satu dan dua,” katanya dalam kenyataan pada Ahad.

Menurutnya, sebanyak 182 kes ditempatkan di unit rawatan rapi (ICU) dan daripada jumlah itu, 83 kes memerlukan bantuan pernafasan.

“Terdapat pertambahan tujuh kluster baharu menjadikannya 6,212 kluster secara keseluruhan,” katanya.

Beliau berkata, Kementerian Kesihatan Malaysia (KKM) turut merekodkan 2,584 kes sembuh dengan jumlah keseluruhannya, 2,735,355 kes.

“Kadar kebolehjangkitan (Rt) negara turun kepada nilai 0.99 berbanding 1.0 pada Sabtu.”

Bagaimanapun terdapat lima negeri dan wilayah melepasi nilai Rt 1.0 membabitkan Kuala Lumpur (1.08), Sabah (1.04), Negeri Sembilan (1.02), Selangor (1.01) dan Melaka (1.00).

“Negeri-negeri lain mencatatkan nilai RT di bawah 1.0,” katanya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Mansuh hukuman mati mandatori, kekalkan hukuman mati

Pertubuhan IKRAM Malaysia (IKRAM) mengikuti perkembangan cadangan Menteri di Jabatan Perdana Menteri (Undang-Undang), YB Datuk Liew Vui Keong untuk memansuhkan kesemua hukuman mati di Malaysia sejak tarikh pengumumannya pada 10 Oktober 2018 sehingga ke hari ini. Satu rang undang-undang untuk memansuhkan kesemua hukuman mati tersebut dijangka dibentangkan di Parlimen dalam sesi akan datang, bermula pada 11 Mac 2019.

Dalam isu ini, IKRAM bersetuju untuk pihak Kerajaan memansuhkan semua hukuman mati mandatori yang sedia ada selari dengan Janji 27 Buku Manifesto Pakatan Harapan yang melibatkan 32 peruntukan daripada lapan (8) akta iaitu Kanun Keseksaan, Akta Dadah Berbahaya 1952, Akta Senjata Api (Penalti Lebih Berat) 1971, Akta Penculikan 1961, Akta Industri Perkhidmatan Air 2006, Akta Perdagangan Strategik 2010, Akta Senjata 1960 dan Akta Angkatan Tentera 1972.

Pemansuhan ini demi memberikan pilihan kepada mahkamah untuk menjatuhkan hukuman yang lain selain hukuman mati bagi kesalahan tersebut sekiranya mahkamah mendapati ia adil untuk diputuskan sedemikian memandangkan nyawa seorang manusia adalah sangat berharga yang tidak boleh diambil dengan sewenang-wenangnya.

Walau bagaimanapun, IKRAM menegaskan bahawa hukuman mati tetap perlu dikekalkan memandangkan hukuman mati adalah tetap relevan dalam mencapai tujuan hukuman tersebut diberikan iaitu balasan (retribution), menakutkan (deterrence), pencegahan (prevention) dan perlindungan masyarakat (protection of society) setimpal dengan keberatan kesalahan jenayah tersebut.

IKRAM merasa bimbang, jika hukuman mati dimansuhkan secara keseluruhan, maka kadar peningkatan jenayah bagi kesalahan-kesalahan yang berkaitan akan meningkat dengan lebih tinggi akibat ketiadaan hukuman yang boleh menggerunkan masyarakat sekali gus boleh mengancam kesejahteraan dan kemakmuran negara.

Pada masa yang sama, IKRAM juga bersetuju bahawa peruntukan dan/atau perlaksanaan hukuman mati dalam negara ini perlu ditambah baik lagi demi menambahkan keberkesanannya. Untuk tujuan itu, IKRAM mencadangkan lima perkara yang berikut:

a) Hukuman mati hendaklah dikekalkan sebagai pilihan hukuman bagi kesalahan jenayah yang membawa kepada kematian atau pun kerosakan yang jauh lebih besar daripada kematian;

b) Bagi kesalahan yang tidak membawa kepada kematian ataupun kerosakan yang jauh lebih besar daripada kematian, IKRAM bersikap terbuka untuk peruntukan-peruntukan tersebut dikaji semula oleh kerajaan dengan mempertimbangkan keberatan setiap kesalahan tersebut dan tujuan hukuman;

c) Peruntukan perlu disediakan bagi membolehkan keluarga memberikan kemaafan kepada pelaku kesalahan disertai dengan penerimaan bayaran pampasan sebagai alternatif kepada hukuman mati bagi kesalahan yang membawa kepada kematian individu;

d) Piawaian pembuktian (standard of proof) ditingkatkan daripada melangkaui keraguan munasabah (beyond reasonable doubt) kepada melangkaui sebarang keraguan (beyond any doubt) untuk membolehkan hukuman mati diberikan sekali gus boleh mengelakkan mahkamah daripada menjatuhkan hukuman mati kepada yang tidak sepatutnya; dan,

e) Hak pembelaan yang terbaik perlu disediakan kepada setiap Orang Kena Tuduh (OKT) termasuklah memberikan akses kepada OKT untuk mendapatkan khidmat guaman yang terbaik bagi membantu mahkamah membuat keputusan yang adil dan setimpal.

Namun pada masa yang sama, IKRAM ingin mengingatkan semua pihak supaya tidak meletakkan pergantungan secara mutlak kepada hukuman mati semata-mata untuk membanteras jenayah dan kadar peningkatannya di negara ini.

Sebaliknya, IKRAM menyeru supaya usaha untuk membanteras jenayah dalam negara ini hendaklah dilakukan secara bersepadu yang melibatkan semua elemen penting dalam pembangunan modal insan khususnya pendidikan, penghayatan kepada agama, penerapan akhlak dan nilai moral, pembangunan keluarga, peningkatan taraf ekonomi rakyat, pembangunan kesihatan mental dan psikologi, dan pematuhan undang-undang.

Dr Hj Mohd Parid Sheikh AhmadPresidenPertubuhan IKRAM Malaysia


PenaWan usaha lahirkan penulis dakwah

Bengkel anjuran Media Wanita IKRAM Kelantan dengan kerjasama IKRAM Siswa Kelantan, Jawatankuasa Belia dan Remaja (JKBR) dan Jawatankuasa Pembangunan Mahasiswa (JKPM) ini dirasmikan oleh Dr Norhani Abd Rani, Ketua Wanita IKRAM Kelantan, yang dihadiri 25 orang peserta.

Menurut Nik Fatma Amirah Nik Muhamad, penulis buku ‘Sisi Terlindung’ yang mengendalikan bengkel tersebut, penulisan hendaklah dipupuk dan pengalaman beliau sendiri sebelum ini sememangnya suka menulis nota daripada majlis-majlis ilmu yang dihadiri.

Nota tersebut seterusnya dikongsikan dengan mereka yang tidak dapat hadir dan daripada situ, akhirnya berhasillah penulisan seperti yang ada sekarang ini.

Dalam pada itu, beliau turut kongsikan tip-tip dalam penulisan di samping mengetengahkan teknik-teknik penulisan artikel, isu semasa dan kenyataan media.

“Yang utamanya, tulis dan jangan menulis dengan emosi, tulislah dengan rahmah,” demikian saranannya.

Dalam sesi kedua, peserta bengkel penulisan dibahagikan mengikut kumpulan untuk membincangkan peranan masing-masing dan tajuk yang sesuai untuk ditulis mengikut keperluan untuk dibentangkan bagi mendapat maklumbalas daripada peserta lain.

Sebanyak enam tajuk yang dibentangkan oleh semua kumpulan dan berpotensi ditulis dalam bentuk artikel untuk dibukukan oleh Media Wanita IKRAM Kelantan.

Majlis diakhiri dengan ucapan Pengerusi Jawatankuasa Media IKRAM Kelantan, Dr Hafidzah Mustakim dengan mengetengahkan nama seorang tokoh penting pada zaman Umayyah di Cordoba iaitu Lubna of Cordova.

“Jika Lubna of Cordova terdapat namanya di Wikipedia dunia, tidakkah kita sekurang-kurangnya mahu nama kita terdapat di Wikipedia akhirat?” soalnya kepada para peserta.

Sehubungan dengan itu, beliau berharap semoga perkongsian ilmu dan pengalaman yang disampaikan oleh Nik Fatma memberi inspirasi dan keyakinan kepada wanita di Kelantan untuk menulis seterusnya menghasilkan artikel yang bersesuaian dengan keperluan dakwah dan isu semasa.

“Masyarakat perlu didedahkan kepada bahan-bahan bacaan yang boleh membimbing mereka kepada sebuah cadangan penyelesaian kepada isu-isu yang berlegar,” tegas Dr Hafidzah yang juga Timbalan Ketua Wanita IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Lima Risiko Buy Now Pay Later (BNPL) Dalam Talian

Pembelian dalam talian telah menjadi salah satu cara yang tersohor dan mudah untuk mendapatkan barangan dan perkhidmatan dalam kehidupan moden masa kini.

Selain daripada kaedah pembayaran tradisional, seperti menggunakan kad kredit atau pembayaran tunai, terdapat juga kaedah pembayaran yang semakin popular dikenali sebagai “Buy Now, Pay Later” (BNPL).

BNPL menawarkan kemudahan kepada pelanggan untuk membeli barangan atau perkhidmatan secara segera tanpa perlu membayar jumlah penuh pada masa itu juga.

Walau bagaimanapun, bersama-sama dengan kelebihan BNPL, terdapat juga risiko-risiko yang perlu diambil kira oleh para pembeli dalam platform dalam talian semasa menggunakan kaedah pembayaran ini. Artikel ini akan menyenaraikan beberapa risiko dalam penggunaan BNPL.

Salah satu risiko utama BNPL adalah kemungkinan untuk terjerumus dalam hutang yang menompok.

Dengan memilih untuk tidak membayar jumlah penuh pada masa itu juga, pelanggan boleh tergoda untuk membeli lebih banyak daripada kemampuan kewangan mereka. Ini boleh menyebabkan hutang yang sukar untuk diurus dan membawa kepada tekanan kewangan yang berpanjangan.

Sementara BNPL mungkin menawarkan tempoh tanpa faedah atau caj, terdapat syarat tertentu yang perlu dipatuhi oleh pelanggan.

Jika pembayaran ansuran tidak dijelaskan dengan teliti dan pelanggan gagal mematuhi peraturan tersebut, mereka mungkin dikenakan caj dan faedah yang tinggi. Ini akan meningkatkan jumlah bayaran keseluruhan dan mengakibatkan pembelian menjadi lebih mahal daripada yang dijangkakan.

Penggunaan BNPL juga boleh memberi kesan kepada skor kredit pelanggan. Jika pembayaran ansuran tidak diurus dengan baik atau dibuat lewat dari tarikh yang ditetapkan, ini boleh memberikan kesan buruk kepada rekod kredit pelanggan.

Skor kredit yang rendah boleh menyukarkan pelanggan untuk mendapatkan pinjaman atau kredit pada masa hadapan.

4. Pengurusan Kewangan yang Tidak Efektif

Menggunakan BNPL tanpa rancangan kewangan yang baik boleh menyebabkan pengurusan kewangan yang tidak efektif.

Pelanggan mungkin terlalu bergantung kepada kaedah pembayaran ini tanpa mengambil kira kewajipan pembayaran pada masa hadapan. Ini boleh menyebabkan masalah kewangan dalam jangka panjang.

5. Risiko Privasi dan Keselamatan Maklumat

Dalam proses mendaftar untuk BNPL, pelanggan biasanya diminta untuk memberikan maklumat peribadi yang sensitif.

Risiko privasi dan keselamatan maklumat mesti diambil kira, terutamanya jika pelanggan mendaftar dengan platform atau syarikat yang tidak mempunyai langkah-langkah keselamatan yang memadai.

Kesimpulannya, sementara BNPL boleh menjadi alat yang berguna untuk memudahkan pembelian atas talian, ia juga mempunyai risiko-risiko tertentu.

Penting bagi pelanggan untuk memahami sepenuhnya terma dan syarat BNPL sebelum menggunakan kaedah pembayaran ini. Disiplin kewangan dan perancangan yang baik diperlukan untuk mengelakkan masalah hutang dan kesukaran kewangan.

Selain itu, pemilihan syarikat atau platform yang boleh dipercayai dan mempunyai langkah-langkah keselamatan yang kukuh adalah penting bagi menjaga privasi dan maklumat peribadi pelanggan.

Dengan mengambil sikap berhati-hati dan bijak, risiko BNPL melalui pembelian dalam talian boleh diatasi dan memberi manfaat kepada pelanggan dalam jangka masa yang panjang.

Ts. Mohd Fitri Edros
Ketua Bahagian Infrastruktur ICT di Pusat Pengurusan & Pembangunan Digital, Universiti Malaysia Perlis (UniMAP).

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bermujahadah membantu demi mardhatillah

Pada suatu hari, Muawiyyah bin Abu Sufyan RA telah menulis surat kepada Aisyah RA Ummul Mukminin, beliau meminta agar Aisyah RA menuliskan suatu wasiat nasihat kepada dirinya dengan nasihat yang ringkas.

Kemudian Ummul Mukminin menulis, “Salaamun ‘alaika, aku mendengar Rasulullah SAW bersabda:

مَنْ الْتَمَسَ رِضَا اللَّهِ بِسَخَطِ النَّاسِ كَفَاهُ اللَّهُ مُؤْنَةَ النَّاسِ وَمَنْ الْتَمَسَ رِضَا النَّاسِ بِسَخَطِ اللَّهِ وَكَلَهُ اللَّهُ إِلَى النَّاسِ

“Barang siapa yang mencari reda Allah sekalipun memperolehi kemurkaan manusia, maka Allah akan cukupkan kebergantungannya terhadap manusia. Barang siapa yang mencari reda manusia sekalipun memperolehi kemurkaan Allah, maka Allah akan serahkannya kepada manusia.” (Hadis Riwayat Tirmidzi, No. 2414)

Pesanan yang ringkas dan sarat maknanya ini adalah suatu nasihat yang penting buat kita semua agar senantiasa mencari keredaan Allah SWT dan juga keredaan orang yang berada di sekeliling dengan kita.

Dalam meneliti hadis ini, Syeikh al-Mubarakfuri dalam mensyarahkan, “Yang dimaksudkan ‘Allah SWT akan menyerahkannya kepada manusia’ adalah Allah SWT akan membiarkan orang lain menguasainya dirinya sehingga dia itu akan disakiti atau dizalimi oleh manusia (yang menguasai dirinya itu).” [Tuhfah al-Ahwazi: 82/7]

Makna reda boleh dibahagikan kepada dua hal seperti yang disebutkan oleh Syeikh al-Raghib iaitu:

1. Reda hamba kepada Allah, dan

Maksud reda hamba kepada Allah adalah seorang hamba itu tidak membenci pada qadak atau ketentuan yang berlaku ke atas dirinya. Adapun reda Allah kepada hamba iaitu Allah SWT akan memastikannya sentiasa mentaati perintah-Nya serta meninggalkan segala larangan-Nya.

Tetapi dalam kehidupan kita ini selalu kita dikaburi dengan berusaha mendapatkan keredaan manusia agar suatu hari nanti manusia akan memberikan pengiktirafan dan manfaat yang belum pasti ke atasnya. Begitulah pesanan Imam as-Syafii kepada Rabi’ dalam kitab Hilyah al-Awliya’ oleh Imam Abu Nu’aim menyebut:

رِضَا النَّاسِ غَايَةٌ لَا تُدْرَكُ، فَعَلَيْكَ بِمَا يَصْلُحُكَ فَالْزَمْهُ فَإِنَّهُ لَا سَبِيْلَ إِلَى رِضَاهُمْ

“Keredaan manusia merupakan satu matlamat yang tidak mampu dicapai. Maka hendaklah kamu melakukan apa-apa yang baik buat diri kamu dengan bersungguh-sungguh. Ini kerana, sesungguhnya tidak ada jalan untuk sampai kepada keredaan mereka (manusia).” [Hilyah al-Awliya’, 123/9]

Dalam usaha mendapatkan reda Allah SWT, dengan keimanan yang ditanam di dadanya kemudian melaksanakan segala perintah-Nya dan menjauhi larangan-Nya sepertimana yang telah diwahyukan ke atas kita melalui tauladan junjungan mulia nabi pilihan Muhammad SAW.

Para sahabat yang mengikuti tauladan Nabi Muhammad SAW serta mengajarkan kepada generasi yang seterusnya dengan kasih sayang sepertimana ar-Rasul SAW mengajari mereka untuk saling berkasih-sayang, Allah reda ke atas mereka dan mereka juga reda kepada Allah.

Marilah kita mengikuti jejak langkah mereka yang Allah gelarkan sebagai ridhuanullahu ‘alaihim ajma’in (Allah reda ke atas mereka kesemuanya).

“Kamu tidak akan mendapati kaum yang beriman pada Allah dan hari akhirat, saling berkasih-sayang dengan orang-orang yang menentang Allah dan Rasul-Nya, sekalipun orang-orang itu bapa-bapa, atau anak-anak atau saudara-saudara ataupun keluarga mereka.”

“Mereka itulah orang-orang yang telah menanamkan keimanan dalam hati mereka dan menguatkan mereka dengan pertolongan yang datang daripada-Nya. Dan dimasukkan-Nya mereka ke dalam syurga yang mengalir di bawahnya sungai-sungai, mereka kekal di dalamnya.”

“Allah reda terhadap mereka, dan mereka pun merasa puas terhadap (limpahan rahmat)-Nya. Mereka itulah golongan Allah. Ketahuilah, bahawa sesungguhnya hizbullah itu adalah golongan yang beruntung.” (Al-Mujadilah : 22)

Adapun membantu manusia yang lain juga adalah suatu cara bagi mendapatkan reda Allah, dengan saling berkasih sayang, bantu-membantu dan menguatkan mereka atas janji pertolongan Allah, Allah akan memudahkan urusan mereka yang membantu manusia yang lain.

Daripada Abu Hurairah RA, Rasulullah SAW bersabda maksudnya:

“Barang siapa membebaskan seorang mukmin daripada suatu kesulitan dunia, maka Allah akan membebaskannya daripada suatu kesulitan pada hari kiamat.

“Barang siapa memberi kemudahan kepada orang yang berada dalam kesulitan, maka Allah akan memberikan kemudahan di dunia dan akhirat.

“Barang siapa menutupi aib seorang Muslim, maka Allah akan menutup aibnya di dunia dan akhirat.

Allah akan selalu menolong hamba-Nya selama hamba tersebut menolong saudaranya sesama Muslim.

“Barang siapa menempuh jalan untuk mencari ilmu, maka Allah akan memudahkan jalan ke surga baginya.

“Tidaklah sekelompok orang berkumpul di suatu masjid (rumah Allah) untuk membaca al-Quran, melainkan mereka akan diliputi ketenangan, rahmat, dan dikelilingi para malaikat, serta Allah akan menyebut-nyebut mereka pada malaikat-malaikat yang berada di sisi-Nya.”

“Barang siapa yang ketinggalan amalnya, maka nasabnya tidak juga meninggikannya.” (Hadis Riwayat Muslim, No. 4867)

Sesungguhnya Imam Hassan al-Banna juga menanamkan usaha bagi mendapatkan reda Allah ini kepada ahli Ikhwanul Muslimin pada Rukun Ikhlas dalam Risalah at-Ta’alim.

“Bahawa saudara menumpukan niat hanya kepada Allah dalam kata-kata, amalan dan segala daya usaha saudara – semata-mata mengharapkan keredaan dan ganjaran-Nya, tanpa mengendahkan habuan, pandangan zahir, pangkat, gelaran mahupun maju atau mundurnya sesuatu. Dengan itu saudara menjadi tentera kepada fikrah dan akidah, bukannya hamba kepada habuan dan faedah.”

“Katakanlah: Sesungguhnya sembahyangku, ibadatku, hidupku dan matiku hanyalah untuk Allah, Tuhan semesta alam.” (al-An’aam: 162)

“Dengan ini saudara akan faham erti laungan keramat [Allahu Matlamat kami] dan [Allah Maha Besar dan segala puji hanya bagi Allah].”

Penumpuan tujuan dengan permulaan niat bagi setiap kata-kata kita, gerak kerja kita, malah kesungguhan kita hanyalah semata-mata kerana Allah adalah permulaan segala kebaikan yang kita kerjakan. Ini semua hanyalah mengharapkan reda-Nya dan balasan baik seperti yang Allah janjikan dalam wahyu-Nya.

“Dan orang-orang yang sabar kerana mencari keredaan Tuhannya, mendirikan solat dan menafkahkan sebahagian rezeki yang Kami berikan kepada mereka, secara sembunyi atau terang-terangan serta menolak kejahatan dengan kebaikan; orang-orang itulah yang mendapat tempat kesudahan (yang baik).” (Ar-Ra’d: 22)

Tetapi ada juga kelompok manusia yang bersungguh-sungguh berbuat amal kebaikan untuk mendapatkan pengiktirafan manusia dan mengharapkan manfaat atau faedah daripada manusia sebagai membalas budinya.

Faedah itu mungkin dalam bentuk habuan, pangkat, gelaran, diberi kelebihan, populariti dan sebagainya. Malah mereka tertipu dengan habuan yang sementara. Takutlah apabila Allah berikan habuan yang mereka kejarkan sehingga jauh daripada jalan Allah. Itulah bahaya nikmat istidraj.

Imam al-Banna mengingatkan kita agar terus mengikhlaskan hati dan tidak menjadi hamba kepada habuan tetapi menjadi orang yang bersungguh-sungguh dalam merealisasikan apa yang dituntut dalam agama bagi manfaat sejagat walaupun dirinya terkorban kerana yakinnya mereka terhadap janji Allah dan mereka akan terus merealisasikannya.

Ustaz Dr Ali Abdul Halim Mahmud menyatakan dalam syarahnya atas rukun ini, “Dakwah ini sangat panjang dan banyak bebannya. Langkah yang perlu ditempuhi oleh harakah juga sangat banyak tahap dan strateginya. “

“Pemahaman terhadap tanzhim juga sangat kompleks dan dalam. Medan dakwah tarbiah pula sangat luas terbentang. Kesemuanya ini tidak ada yang dapat terselamat daripada terpesong melainkan dijaga oleh Allah.”

Mereka yang ikhlas di jalan-Nya akan merasa lapang dadanya, terubat hatinya daripada sifat mazmumah, terus yakin dengan janji-Nya, dan amalannya pasti diterima Allah selagi mana merealisasikan niat yang jernih dan mengikuti syarak.

Mereka yang ikhlas selalunya akan takut kepada kemasyhuran. Hatinya tidak dikuasai oleh keegoan. Mereka sangat suka membuat kerja tanpa menghebahkan perbuatannya. Tidak juga mereka menuntut setiap kebaikan mereka dengan kepentingan peribadinya.

Mereka sangat bergembira bersama-sama dengan pasukan yang ikhlas membuat kerja kebaikan. Mereka memulakan amal mereka dengan bertujuankan Allah, bukan semata-mata untuk berjaya.

Tetapi jika mereka berjaya, itu adalah kurniaan Allah. Jika mereka tidak berjaya, itulah usaha mereka kerana Allah dan mereka akan cuba lagi. Kerana itu mereka tidak peduli apa yang manusia kata terhadap mereka.

Dengan ini, mereka terus membuat kebaikan adalah kerana kebesaran Allah SWT adalah melangkaui daripada segala apa yang ada di dunia. Tidak ada yang dapat memberikan mudarat kepada mereka tanpa izin-Nya dan tidak ada manfaat yang akan mereka dapat tanpa izin-Nya.

“Sesungguhnya Kami menurunkan kepadamu Kitab (aI-Quran) dengan (membawa) kebenaran. Maka sembahlah Allah dengan memurnikan ketaatan kepada-Nya. Ingatlah hanya kepunyaan Allahlah agama yang bersih (daripada syirik).”

“Dan orang-orang yang mengambil pelindung selain Allah (berkata), “Kami tidak menyembah mereka melainkan supaya mereka mendekatkan kami kepada Allah dengan sedekat-dekatnya.”

“Sesungguhnya Allah akan memutuskan di antara mereka tentang apa yang mereka berselisih padanya. Sesungguhnya Allah tidak menunjuki orang-orang yang pendusta dan sangat ingkar.”

“Kalau sekiranya Allah hendak mengambil anak, tentu Dia akan memilih apa yang dikehendaki-Nya di antara ciptaan-ciptaan yang telah diciptakan-Nya. Maha Suci Allah, Dialah Allah Yang Maha Esa lagi Maha Mengalahkan.” (Az-Zumar: 2-4)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perpaduan: Semat Rukun Negara Dalam Urusan Seharian

BANDAR BARU BANGI – Rukun Negara yang dilaungkan sejak bangku sekolah seharusnya dihayati dan disemat dalam pemikiran setiap rakyat dan juga urusan seharian bagi memastikan keharmonian dan kesejahteraan negara terus dikecapi dan terpelihara.

“Rukun Negara bertujuan untuk mencapai perpaduan yang lebih erat, memelihara cara hidup yang demokratik, mencipta keadilan dalam menikmati kemakmuran negara bersama dan memupuk sikap menyelami budaya satu sama lain,” kata Ketua Setiausaha Kementerian Perpaduan Negara, Dato’ Indera Noridah Abd Rahim.

Jelasnya, amat penting sekali untuk kita merenung, mempelajari dan memahami kepentingan prinsip Rukun Negara dan bagaimana ia berperanan dalam menyemarakkan perpaduan dan semangat cintakan negara agar kita terus mengecapi keharmonian dan kesejahteraan hidup bermasyarakat.

Beliau berkata demikian dalam ucapan perasmian forum Bicara Bina Negara bertajuk ‘Lima Dekad Rukun Negara: Di mana Perpaduan Malaysia Kini?’ di Dewan Sheikh Othman Sarawak, Fakulti Pengajian Islam, Universiti Kebangsaan Malaysia (UKM).

Forum ini menampilkan barisan panelis yang terdiri daripada Presiden Pertubuhan IKRAM Malaysia (IKRAM), Haji Badlishah Sham Baharin, Pengarah Pengasas Institut Kajian Etnik (KITA) UKM, Prof Ulung Datuk Dr Shamsul Amri Baharuddin dan Timbalan Ketua (Strategi) Ibu Pejabat Asia, Rangkaian Penyelesaian Pembangunan Lestari PBB (SDSN) Sunway University, Prof Dr Wong Chin Huat.

Kata Dato’ Noridah lagi, buat pertama kalinya pada tahun 2021, Dasar Perpaduan Negara yang khusus telah dihasilkan melalui Pelan Tindakan Perpaduan negara (PTPN) 2021-2030 bagi menyokong serta menterjemah dasar itu dalam satu program dan inisiatif yang lebih terancang.

“Pelaksanaan PTPN 2021-2030 merentas pelbagai kementerian, agensi, pertubuhan bukan kerajaan dan pihak swasta secara bersepadu yang menekankan prinsip kebertanggungjawaban bersama dalam mengukuhkan perpaduan masyarakat pelbagai bangsa agama dan budaya berlandaskan perlembagaan persekutuan dan rukun negara,” tambah beliau.

Menurutnya, Kementerian Perpaduan Negara juga komited dalam menjayakan aspirasi ‘Membangun Malaysia MADANI’ yang telah diiltizamkan oleh Perdana Menteri, Dato’ Seri Anwar Ibrahim.

“MADANI ini bertindak sebagai ikhtiar yang menjelaskan strategi bagi mentadbir negara dengan berkesan, mewujudkan sebuah masyarakat maju, terampil dan terangkum dan akhirnya Malaysia menjadi sebuah negara yang mampan, sejahtera, berdaya cipta, saling menghormati serta bersikap ihsan berdasarkan keyakinan antara satu sama lain,” ujar beliau.

Dalam pada itu, perpaduan dan keharmonian adalah berteraskan semangat toleransi dan penerimaan yang diamalkan oleh rakyat Malaysia.

“NGO perlu berperanan dengan menggunakan pendekatan yang bersifat mutiracial (pelbagai kaum) agar solusi yang dianjurkan dapat diterima oleh pelbagai kaum.” ujar Badlishah Sham.

Beliau menjelaskan, kepimpinan di pelbagai peringkat harus selesaikan isu yang berlaku tanpa emosi melalui kekerapan perbincangan secara baik dan profesional. Contohnya, Gabungan Bertindak Malaysia (GBM) merupakan salah satu  pentas yang digunakan oleh NGO berlatarbelakangkan pelbagai kaum bagi menyelesaikan pelbagai isu rakyat.

Dalam kita menguruskan perpaduan di Malaysia, kita harus mengamalkan prinsip setuju untuk bersetuju, dan setuju untuk tidak bersetuju, demikian lontaran pemikiran yang ditegaskan Prof Ulung Datuk Dr Shamsul Amri Baharuddin.  Beliau menjelaskan lanjut bahawa kesepaduan adalah proses mencapai perpaduan.

Ini senada dengan pandangan Prof Dr Wong Chin Huat yang mengatakan demokrasi tidak boleh berdiri atas perpecahan tetapi perlu kepada kesepaduan.

Beliau mengatakan, persaingan akan mewujudkan perpecahan yang membawa kepada kekuatan sekiranya diurus dengan baik, tetapi perpecahan yang menyebabkan permusuhan adalah impak yang tidak harus terjadi dan perlu dielakkan.

Bicara Bina Negara  (BBN) ‘Lima Dekad Rukun Negara: Di mana Perpaduan Malaysia Kini?’ merupakan forum anjuran IKRAM dengan kerjasama Kementerian Perpaduan Negara dan Institut Kajian Etnik (KITA) UKM.

Menerusi forum ini, ia diharapkan dapat meningkatkan penghayatan pemimpin, para pemegang taruh dan masyarakat terhadap prinsip Rukun Negara dan memahami peranannya dalam mencapai perpaduan dan keharmonian dalam masyarakat berbilang kaum dan etnik di Malaysia.

Dihadiri lebih 100 peserta yang terdiri daripada mahasiswa pelbagai universiti, agensi kerajaan dan NGO serta ditonton secara dalam talian, forum turut dihadiri Timbalan Presiden IKRAM Jusni Yusoff, Naib Presiden Prof Dr Hanim Salleh merangkap Ketua JK Agenda Nasional dan Ahli JK Pusat Dr Sabariah Baharun yang juga Ketua Kluster Perpaduan Nasional dan Pengarah BBN.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perginya Tokoh Pemikir Islam, Tan Sri Dr Kamal Hassan

SERI KEMBANGAN – Tokoh pemikir Islam, Tan Sri Dr Mohd Kamal Hassan meninggal dunia pada Khamis.

Beliau yang yang juga mantan Rektor Universiti Islam Antarabangsa Malaysia (UIAM), telah menghembuskan nafas terakhirnya pada usia 80 tahun.

Jenazah akan dikebumikan Tanah Perkuburan Islm Bandar Baru Bangi, hari ini.

Terdahulu, Almarhum Mohd Kamal telah diamanahkan sebagai Rektor UIAM pada 1999 hingga 2006.

Selain itu, beliau juga turut berperanan sebagai Pengerusi Lembaga Penasihat Penyelarasan Pelajaran dan Pendidikan Agama Islam (LEPAI), sebuah lembaga yang ditubuhkan dengan perkenan Majlis Raja-Raja.

Beliau pernah dinobat sebagai Profesor Ulung atas sumbangan bakti dalam dunia akademik dan juga penulis buku ‘Korupsi Dan Kemunafikan Dalam Politik Melayu: Perlunya Disegerakan Transformasi Moral-Etika.’

Ketokohannya turut diiktiraf sehingga ke seantero dunia dan menjadi tokoh ilmuwan yang cukup disegani.

Pemergian beliau dimaklumkan oleh anaknya sendiri dan ia dikatakan akibat komplikasi daripada prosedur pembedahan.


Jadi prihatin dengan semangat Ramadan

SERI KEMBANGAN – Umat Islam diseru supaya berubah menjadi anggota masyarakat yang peka dan prihatin tentang perkembangan negara dan dunia dengan semangat yang dibawa pada bulan Ramadan.

“Menerusi semangat bulan Ramadan ini, kita perlu berubah menjadi anggota masyarakat yang peka dan prihatin tentang perkembangan-perkembangan yang sedang berlaku dalam negara, di tengah-tengah umat Islam dan dunia,” kata Presiden IKRAM, Ustaz Dr Haji Mohd Parid Sheikh Ahmad.

Beliau berkata demikian dalam ucaptama Bicara Bina Negara (BBN) ke-10 yang bertajuk ‘Ramadan Didik Rakyat Prihatin’ yang berlangsung secara maya di Facebook Pertubuhan IKRAM Malaysia pada Sabtu.

Menurutnya, sepatutnya menerusi Ramadan ini, semua berubah dan berpegang dengan Islamiah yang sempurna.

“Bukan setakat ikut sama melihat Islam dilaksanakan, dihayati pada sesuatu bidang sahaja tetapi dalam semua bidang seterusnya, keseluruhan hidup kita perlu berkembang mengambil faktor sebagaimana Islam itu sendiri kehendaki.”

Di peringkat yang lain, tambah beliau lagi, setiap manusia perlu terus prihatin kerana semua adalah sebahagian daripada anggota masyarakat dan negara.

“Kita sewajarnya prihatin, melihat Islam yang didukung sama-sama dijunjung, dipatuhi oleh semua, dihayati oleh kita, masyarakat, negara begitu juga masyarakat antarabangsa,” tegas beliau lagi.

Dalam pada itu, Dr Parid turut menyeru supaya umat Islam menjadikan diri sebagai golongan rabbani dengan mengambil sebagaimana yang Allah SWT inginkan.

“Iaitu hamba-Nya yang melaksanakan tanggungjawab sebagaimana Nabi SAW berikan kepada kita. Akhirnya Islam itu tertegak di seluruh dunia sebagai hidayah, order (aturan) yang memimpin kehidupan mereka sepanjang zaman.”

Jelasnya, puasa dan Ramadan melahirkan insan yang prihatin terhadap halal dan haram, prihatin terhadap dosa dan pahala, prihatin terhadap apa yang dibenarkan dan apa yang dilarang selain mendidik agar prihatin terhadap masyarakat sekeliling terutama golongan fakir miskin dan memerlukan bantuan.

Forum yang berlangsung secara maya itu menampilkan para panelis terkenal iaitu Pengerusi Humanitarian Care Malaysia (MyCARE), Prof Madya Dr Hafidzi Mohd Noor dan Timbalan Presiden Multaqa Asatiza dan Du’at Malaysia (MURSHID), Saudara Amin Idris.

Turut menjadi panelis adalah penulis dan perunding motivasi, Ustazah Fatimah Syarha Mohd Noordin, sementara Pegawai Hidayah Centre Foundation (HCF), Saudara Muhammad Fakharuddin Abdul Kudos bertindak sebagai moderator.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Sasar tajaan iftar RM1 juta untuk 60,000 penerima

“Mereka ini memerlukan bantuan kita semua, jadi saya menyeru dan berharap agar rakyat Malaysia untuk sama-sama menjayakan program bantuan ini seterusnya bagi mencapai objektif sasaran kutipan RM1 juta,” rayu Profesor Madya Ainullotfi Abdul Latif, Pengarah Rayuan Ramadhan 2016/1437H.

Program anjuran Pertubuhan IKRAM Malaysia (IKRAM) melalui agensi khidmat masyarakatnya, i-Bantu bertujuan untuk mengumpul dana bagi menaja program berbuka puasa untuk umat Islam yang lebih memerlukan di 15 negara.

Negara-negara tersebut ialah Indonesia, Filipina, Vietnam, Kemboja, Myanmar, Pakistan, Nepal, Afghanistan, Palestin, Lubnan, Syria, Iraq, Yaman, Sudan dan Malaysia.

“Bantuan akan diberi kepada mereka yang memerlukan iaitu anak yatim, ibu tunggal, fakir miskin, orang kurang upaya, muallaf dan saudara baru. Tidak dilupa juga mereka yang terkesan dengan konflik dan peperangan, ditimpa bencana dan pelajar miskin,” jelas beliau.

Beliau dalam sidang media yang diadakan pada Jumaat berkata, program ini memerlukan sokongan daripada semua pihak, individu, masyarakat umum dan juga sektor korporat di seluruh pelosok tanah air agar ia dapat direalisasikan seterusnya mencapai objektifnya.

“Pihak kami juga turut menyediakan tabung yang akan diedarkan di sekolah-sekolah bagi mendidik masyarakat khususnya kanak-kanak dan pelajar-pelajar untuk meningkatkan kesedaran serta kefahaman mengenai nasib juga masalah saudara-saudara seumat kita yang lebih memerlukan di seluruh dunia agar lebih terbela,” jelasnya.

Jelas beliau lagi, program Rayuan Ramadhan ini juga berkerjasama dengan Humanitarian Care Malaysia (MyCARE) dan Hidayah Centre Foundation (HCF).

“Agihan sumbangan dalam negara akan diuruskan sendiri oleh i-Bantu IKRAM iaitu melalui IKRAM Negeri atau Daerah dan Hidayah Centre Foundation manakala bagi pengagihan sumbangan luar negara ia akan diuruskan oleh MyCARE (Palestin, Syria dan Iraq).

“Kami juga akan dibantu oleh rakan-rakan NGO pelaksana luar negara yang akan menguruskan pengagihan di luar negara antaranya Action Caring Team (Filipina), Mustaqbal Organization for Youth Welfare and Training dan beberapa NGO lain,” kata Ainullotfi.

Turut hadir dalam sidang media Hj Nordin Shafie, Ketua Pegawai Operasi Ibu Pejabat IKRAM, wakil MyCARE, Abdul Hafidz Hashim dan wakil HCF, Ibrahim Aizuddin serta beberapa orang sekretariat Rayuan Ramadhan dan wartawan.

Mereka yang ingin menyumbang sambil beramal boleh menyalurkan sumbangan ke akaun Pertubuhan IKRAM Malaysia melalui akaun Maybank bernombor 5621 4240 5154 atau Bank Islam Malaysia Berhad 12113 01004 9959.

Laporan program yang lalu dan brosur boleh dilihat di laman sesawang www.ramadhan-qurban.org manakala sebarang pertanyaan untuk maklumat lanjut boleh diperolehi dengan menghubungi talian 03-41012080 atau 017-2766384.

Pada tahun lalu (2015), program Rayuan Ramadhan telah berjaya mengumpul sumbangan untuk tajaan iftar berjumlah lebih RM700,000 dengan anggaran telah memanfaatkan seramai 50,000 orang penerima di 17 negara termasuk Malaysia.


Bajet 2012: Kenyataan Media Raudhatus Sakinah

Banyak peruntukan berjuta ringgit dikhususkan untuk memperbaiki kehidupan golongan rakyat kelas biasa dan bawahan yang sememangnya wajar diberikan pembelaan.

Malangnya, tidak terdapat pula satu peruntukan khas dalam bajet tersebut yang menjurus kepada usaha serius menangani gejala sosial dan seksual yang semakin membarah dan meruncing dalam masyarakat hari ini. Sebagai contohnya, terdapat peningkatan kes pembuangan bayi yang begitu ketara. Dari 79 kes yang dilaporkan oleh PDRM pada tahun 2009, ia meningkat sebanyak 15% kepada 91 kes sepanjang tahun 2010.

Menurut satu laporan JKM, dari tahun 2004-2009, sebanyak 16% bayi yang terdampar yang ditemui di kawasan pembuangan sampah! Semakin ramai golongan remaja yang sepatutnya menjadi harapan bangsa dan negara, terbabit dalam  pelbagai jenayah seperti samun, peras ugut, ragut, gangsterisme, ketagihan dadah dan alkohol, rogol, cabul, bunuh. Jenayah sadis yang melibatkan ahli keluarga tedekat juga semakin berleluasa.

Peningkatan gejala sosial yang semakin kritikal ini amat membimbangkan dan menimbulkan kesan psikologi yang mendalam kepada ahli masyarakat. Amatlah wajar, semua usaha dan sumber yang ada digembleng untuk segera menangani isu gejala sosial ini dengan pelbagai langkah pencegahan dan rawatan yang lebih berkesan, agar ianya tidak semakin parah dan di luar kawalan. Usaha komprehensif dan intensif ini pastinya memerlukan banyak sokongan dan dokongan khususnya daripada pihak berwajib, termasuk memperuntukkan sumber kewangan yang mantap dan stabil bagi melaksanakan usaha yang penting ini.

Usaha meningkatkan prasana fizikal dan tahap ekonomi rakyat semata-mata, tanpa memberikan penekanan kepada aspek pembangunan dalam yang menitikberatkan konsep amanah, integriti dan pertanggungjawaban, dibimbangi akan mendatangkan mudarat dan kerosakan.

Sebagai pihak sukarelawan dan NGO yang sekian lama terbabit secara langsung dengan usaha pencegahan dan rawatan pemulihan kelompok yang terlibat dalam gejala sosial dan seksual, kami yang mewakili institusi-institusi yang disenaraikan di bawah sepakat membuat penegasan menuntut semua pihak khususnya pihak berwajib:

1. Memberikan perhatian, tumpuan dan keutamaan sewajarnya terhadap peningkatan gejala sosial yang serius melanda negara dan tidak mengenepikan atau menganggap remeh permasalahan tersebut.

2. Meningkatkan usaha pencegahan dan pendidikan masyarakat (amar makruf) yang meluas dalam membangunkan sistem sosial yang berpaksikan keadilan, kesejahteraan akhlak luhur dan nilai terpuji.

3. Menyusun strategi rawatan dan pemulihan yang efektif (nahi mungkar) bagi kelompok yang telah terjebak ke dalam kancah gejala sosial, agar mereka dapat dibimbing untuk bangkit kembali membina kehidupan baru yang lebih bermakna.

4. Memperuntukkan belanjawan yang mencukupi untuk membiayai semua usaha dan langkah-langkah di atas, sebagai satu komitmen padu yang membuktikan kesungguhan mahu menangani permasalahan peningkatan gejala sosial yang semakin meruncing.

Kami memohon agar penegasan ini diberikan perhatian sewajarnya oleh pihak kepimpinan negara. Jngan biarkan kami menunggu setahun lagi untuk pembentangan Bajet 2013. Itu pun belum tentu suara dan permintaan kami akan diambilkira.

Ke arah Malaysia yang lebih sejahtera!

Prof  Madya Dr Harlina Halizah Siraj

Pusat Bimbingan Remaja Puteri Raudhatus Sakinah

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…